Rakyat Malaysia diingat tidak lupa tragedi Batang Kali, mangsa banjir ketika rai Krismas

KUALA LUMPUR, 24 Disember- Rakyat Malaysia diingatkan supaya tidak melupakan golongan yang tidak bernasib baik termasuk mereka yang berdepan kesusahan, kesedihan dan kesunyian ketika menyambut perayaan Krismas bersama keluarga, rakan dan orang tersayang. Menteri Pembangunan Wanita, Keluarga dan Masyarakat Datuk Seri Nancy Shukri dalam perutusan sambutan Krismas dan tahun baharu, turut menyeru rakyat Malaysia untuk sentiasa berbuat ihsan pada waktu yang mencabar ini terutamanya kepada mereka yang paling memerlukan.Beliau berkata sejak seminggu lepas, rakyat Malaysia dikejutkan dengan tragedi di Batang Kali yang telah mengorbankan banyak nyawa termasuk kanak-kanak.“Seluruh negara, kita benar-benar terkejut dan sedih dengan kejadian itu. Takziah saya ucapkan kepada keluarga mangsa,” katanya.Nancy berkata negara turut menyaksikan banyak negeri terjejas banjir sepanjang minggu ini terutama di Kelantan dan Terengganu apabila puluhan ribu penduduk dipindahkan ke pusat perlindungan sementara.“Kami berdoa agar mereka yang terjejas akan terus tabah menghadapi masa-masa yang sukar ini,” katanya.Beliau juga berkata segala kedukaan itu hanyalah sementara dan ia akan berlalu.Nancy bagi pihak Kementerian Pembangunan Wanita, Keluarga dan Masyarakat turut mengucapkan Selamat Hari Krismas kepada yang meraikannya dan Selamat Tahun Baharu kepada semua rakyat Malaysia.“Semoga Tahun Baharu ini memberi kita keamanan, kegembiraan dan kebahagiaan,” katanya.

Turut sependapat dengan Nancy ialah Menteri Pertanian dan Keterjaminan Makanan (MAFS) Mohamad Sabu yang mengingatkan rakyat Malaysia supaya dalam keseronokan meraikan Krismas, mereka tidak lupa kepada nasib saudara-mara serta kawan-kawan  yang sebahagiannya menjadi mangsa banjir.“Sama-samalah kita hulurkan bantuan untuk meringankan beban mereka,” katanya dalam catatan di Facebook beliau hari ini.Mohamad turut mengingatkan rakyat Malaysia memanfaatkan sebaiknya cuti panjang sempena Krismas untuk merapatkan lagi hubungan kekeluargaan.Beliau turut  mengucapkan terima kasih serta merakamkan sanjungan dan penghargaan kepada warga kerja MAFS yang terpaksa mengorbankan cuti membantu mangsa banjir di pantai timur. Sementara itu, Menteri Pembangunan Kerajaan Tempatan (KPKT) Nga Kor Ming menerusi satu hantaran video di Twitter mengingatkan orang ramai supaya menjaga diri dan keselamatan terutamanya ketika mereka berada di jalan raya.“Semoga keharmonian, persefahaman dan kasih sayang dapat terus kita pelihara dan nikmati bersama. Saya juga ingin mengucapkan Selamat Tahun Baru 2023 buat seluruh keluarga KPKT.“Ayuh bersama kita tingkatkan usaha dan keazaman untuk terus memacu KPKT sebagai sebuah kementerian yang berprestasi tinggi, mesra rakyat, unggul dan cemerlang,” katanya.Sementara itu, Menteri Belia dan Sukan Hannah Yeoh di laman Facebooknya mengucapkan: ‘Merry Christmas everyone from me to you and everyone in your household!’ (Selamat Hari Krismas semua daripada saya kepada anda dan semua ahli keluarga!). -BERNAMA


Banjir: 21,463 orang terjejas di seluruh negara

KUALA LUMPUR, 24 Disember-  Seramai 7,279 orang daripada 2,053 terjejas banjir di Terengganu, setakat pukul 6.43 petang tadi.Menurut InfoBencanaJKM, 57 pusat pemindahan sementara (PPS) dibuka di negeri tersebut.Daripada jumlah berkenaan, 2,339 orang melibatkan lelaki dewasa dan 2,384 orang membabitkan perempuan dewasa."1,148 kanak-kanak lelaki manakala 1,145 kanak-kanak perempuan," katanya.

(Daripada jumlah berkenaan, 2,339 orang melibatkan lelaki dewasa dan 2,384 orang membabitkan perempuan dewasa)

Secara keseluruhan kini 21,463 orang daripada 6,830 keluarga terjejas banjir di lima negeri setakat ini.Kesemua mereka ditempatkan di 107 PPS.Lima negeri terjejas banjir adalah Kelantan, Perak, Terengganu, Sarawak dan Sabah.


Sambutan Krismas: Pelihara keamanan, kerukunan dan semangat bersatu padu -PM

KUALA LUMPUR, 24 Disember-Rakyat diingatkan supaya tidak melupakan golongan tidak bernasib baik termasuk mereka yang berdepan kesusahan dan kesedihan ketika menyambut perayaan Krismas bersama keluarga, rakan dan orang tersayang. Menerusi hantaran di Facebook sempena Sambutan Hari Krimas, Perdana Menteri, Datuk Seri Anwar Ibrahim, mengharapkan rakyat terus memainkan peranan ampuh dan berterusan dalam memelihara keamanan, kerukunan serta semangat bersatu padu. "Selamat Menyambut Hari Krismas kepada masyarakat beragama Kristian. Hari Krismas atau Hari Natal adalah hari besar buat penganut Kristian dan mereka meraikannya dengan keluarga dan sahabat setiap tahun. "Sebagai sebuah negara yang berbilang kaum dan rencam budaya, adalah menjadi kebiasaan dan kewajiban setiap kita untuk mengambil kesempatan ini untuk mengeratkan silaturahmi antara rakyat dengan mengucapkan kata-kata yang indah buat mereka. "Membenih dan menyemai budaya perpaduan tidak hanya terletak di bahu pemerintah, tetapi setiap rakyat mesti memainkan peranan yang ampuh dan berterusan dalam memelihara keamanan, kerukunan serta semangat bersatu padu.<" katanya dslam hantaran berkenaan.

(Perdana Menteri, Datuk Seri Anwar Ibrahim/FOTO FB Anwar Ibrahim)

Katanya, mesej atau seruan yang berbaur kebencian dan cubaan untuk mengapi-apikan perbeezaa mesti dibenam dengan sikap kasih sayang dan rahmah. "Semoga sambutan Krismas pada tahun ini lebih meriah serta dapat membawa keamanan, keharmonian, kemakmuran dan perpaduan kepada negara Malaysia yang terbilang dan rakyatnya yang cintakan keadilan," katanya.Pemimpin nombor satu negara ini, turut menyeru rakyat Malaysia untuk berwaspada dan berhati-hati di jalan raya ketika pulang ke kampung halaman.

Sementara itu, Menteri Komunikasi dan Digital Fahmi Fadzil, turut mengucapkan selamat menyambut Hari Krismas buat semua penganut Kristian di seluruh negara.Ahli Parlimen Lembah Pantai itu turut mengucapkan selamat tahun baharu kepada seluruh rakyat Malaysia menerusi hantaran di laman facebook. Penganut Kristian akan menyambut Krismas esok dan seperti kelaziman di negara ini, perayaan itu akan dimeriahkan dengan rumah terbuka yang dihadiri pelbagai kaum.


Tanah runtuh: Mayat terakhir dibawa ke Hospital Sungai Buloh

SUNGAI BULOH, 24 Disember- Mayat mangsa ke-31 iaitu mangsa terakhir yang menjadi korban Tragedi Tanah Runtuh di Tapak Perkemahan Father's Organic Farm di Batang Kali tiba di Jabatan Forensik Hospital Sungai Buloh untuk proses bedah siasat.Mayat mangsa yang merupakan seorang kanak-kanak lelaki dibawa menaiki kenderaan polis, tiba pada pukul 6.15 petang.Proses mengenal pasti mayat mangsa akan dijalankan dengan menggunakan kombinasi empat kaedah iaitu menggunakan pengecaman DNA, cap jari, gigi, dan pengecaman pihak waris pada barangan peribadi serta tanda unik pada badan mangsa.

(Proses mengenal pasti mayat mangsa akan dijalankan dengan menggunakan kombinasi empat kaedah iaitu menggunakan pengecaman DNA,cap jari, gigi, dan pengecaman pihak waris pada barangan peribadi serta tanda unik pada badan mangsa)

Tragedi tanah runtuh di tapak perkhemahan itu menyaksikan 61 orang selamat dan 31 terkorban daripada keseluruhan 92 mangsa.


Banjir di Terengganu hampir pulih sepenuhnya

MARANG, 24 Disember- Situasi banjir di Terengganu hampir pulih sepenuhnya di semua daerah.  Tinjauan menerusi udara milik Jabatan Bomba dan Penyelamat Malaysia (JBPM) mendapati hanya beberapa kawasan di sekitar Kuala Terengganu yang masih digenangi air. Timbalan Pengarah JBPM Terengganu, Mohd Khairiri Mat Resad@Arshad berkata sembilan pasukan bomba digerakkan bagi melaksanakan kerja-kerja pembersihan di kediaman penduduk.  Sementara itu, 300 lokasi berisiko banjir di seluruh negeri diberi tumpuan bagi menghadapi gelombang banjir seterusnya.  Penduduk di kawasan terlibat diminta sentiasa berwaspada dengan amaran cuaca dan keadaan semasa.

(Penduduk di kawasan terlibat diminta sentiasa berwaspada denganamaran cuaca dan keadaan semasa)

"Secara keseluruhannya hampir seluruh kawasan - kawasan dilanda banjir telah mula pulih seperti sedia kala, melainkan di beberapa tempat iaitu di Kampung Atas Tol dan di kawasan Manir masih digenangi air. Lain-lain kawasan telah pulih seperti biasa. Angka di PPS bagaimanapun masih tinggi kerana mangsa-mangsa dilanda banjir masih lagi berada di PPS kerana rumah mereka masih belum dibersihkan," katanya ketika membuat tinjauan udara di semua daerah. Tinjauan selama dua jam itu dikendalikan juruterbang Kapten PgKB 1 Mohd Ruzaidi Ramlee.


Ringankan beban rakyat:  Jawatankuasa kos sara hidup ditubuhkan

(Keutamaan kerajaan ialah kos sara hidup rakyat yang menjadi keluhan selama ini)

SHAH ALAM, 24 Disember- Perdana Menteri, Datuk Seri Anwar Ibrahim telah mengarahkan satu jawatankuasa pelaksanaan dan pemantauan kos sara hidup ditubuhkan bagi memastikan bebanan rakyat dapat ditangani secara berterusan, menurut Timbalan menteri, Datuk Seri Zahid Hamidi.Ahmad Zahid berkata, penubuhannya itu membabitkan kementerian serta agensi berkaitan sebagai usaha menangani permasalahan itu secara tuntas.Menurutnya, jawatankuasa khas itu akan dipengerusikan oleh beliau sendiri yang akan mengadakan perbincangan dengan semua pemegang taruh dalam mencari jalan penyelesaian holistik dalam isu kos sara hidup."Kerjasama membabitkan menteri-menteri tertentu yang menjaga portfolio mengenai kos sara hidup bersama-sama ketua setiausaha dan ketua pengarah serta lain-lain pegawai kanan di setiap kementerian untuk menangani permasalahan ini secara tuntas."Dan kita lihat dalam tempoh sebulan ini juga, beberapa pengumuman dilakukan dan perubahan-perubahan akan diumumkan setiap kali selepas mesyuarat kabinet setiap minggu maka ini sudah tentu bakal melegakan kebanyakan rakyat dan ini adalah pendekatan baru," katanya.Beliau berkata demikian selepas menghadiri Majlis Ramah Mesra anjuran Persatuan Penganut Kuil Sree Maha Kaliamman, Bukit Kemuning, Shah Alam.“Satu perkara dijadikan keutamaan beliau (Perdana Menteri) ialah kos sara hidup rakyat yang menjadi keluhan selama ini.

(Timbalan menteri, Datuk Seri Zahid Hamidi)

“Ini telah diumumkan bukan sahaja dalam tarif elektrik tetapi juga penyelesaian terhadap kekurangan bahan-bahan makanan utama, bukan hanya dapat pertahankam harga, malah dapat dikurangkan dengan pelbagai kaedah yang dilakukan termasuk penurunan petrol,” katanya.Dalam pada itu semasa berucap pada majlis berkenaan, beliau turut memberi jaminan akan berusaha membantu mencari penyelesaian berhubung kekurangan tenaga kerja asing.


KPM peruntuk RM50 juta baik pulih, selenggara sekolah terjejas banjir

NIBONG TEBAL, 24 Disember- Sebanyak 50 juta diperuntukkan Kementerian Pendidikan Malaysia (KPM) bagi membaik pulih dan penyelengaraan sekolah-sekolah diseluruh negara yang terjejas banjir. Menterinya, Fadhlina Sidek berkata setakat ini pihaknya sedang mengumpul maklumat daripada Jabatan Pendidikan Negeri (JPN) dan Pejabat Pendidikan Daerah (PPD) sebelum memuktamadkan penyaluran peruntukan berkenaan.  "Peruntukan sebanyak RM50 juta akan disalurkan untuk penyelenggaraan sekolah pasca banjir. Kementerian akan meminta PPD menyediakan senarai sekolah-sekolah yang perlu diberikan perhatian pasca banjir khususnya penyelenggaraan, bagi memastikan kanak-kanak dapat masuk ke sekolah dan memulakan sesi pembelajaran dengan segera," katanya selepas sesi bertemu rakyat di Pusat Khidmatnya di sini.

(Peruntukan sebanyak RM50 juta akan disalurkan untuk penyelenggaraan sekolah pasca banjir)

Mengulas lanjut, sesi persekolahan bagi negeri atau kawasan yang tidak terjejas dalam banjir akan diteruskan seperti dijadualkan, iaitu pada 2 Januari di Kedah, Johor, Kelantan dan Terengganu, manakala 3 Januari bagi negeri lain. Setakat ini, sebanyak 287 sekolah di seluruh negara terjejas akibat banjir sepanjang tahun ini.  Daripada jumlah itu, 205 daripadanya telah pulih, manakala 82 sekolah dan institusi di bawah KPM sedang dilanda banjir.


Banjir: 13,187 orang terjejas di Kelantan

TUMPAT, 24 Disember- Jumlah penduduk terjejas banjir yang ditempatkan di pusat pemindahan sementara (PPS) di Kelantan menyaksikan penurunan kepada 13,187 orang setakat pukul 4.00 petang berbanding 16,253 orang, setakat pukul 11.00 pagi tadi.Kesemua penduduk terjejas banjir membabitkan 4,511 keluarga ditempatkan di 31 PPS di dua daerah iaitu di Pasir Mas dan Tumpat. Menurut portal InfoBencanaJKM, PPS di tiga daerah iaitu Pasir Puteh, Bachok dan Tanah Merah ditutup sepenuhnya tengah hari tadi selepas penduduk terjejas dibenarkan pulang ke rumah masing-masing.

(Kesemua penduduk terjejas banjir membabitkan 4,511 keluarga ditempatkan di 31 PPS di dua daerah iaitu di Pasir Mas dan Tumpat)

Sementara itu, laman web rasmi public info banjir Jabatan Pengairan dan Saliran (JPS) pula merekodkan dua sungai utama di negeri itu masih melepasi paras bahaya iaitu Sungai Golok di Rantau Panjang dengan bacaan 9.91 meter (m).Manakala, Sungai Golok di Kuala Jambu Tumpat juga melepasi paras bahaya iaitu 3.03m.


Kelantan rekod lima korban banjir dalam seminggu

KOTA BHARU, 24 Disember- Kelantan merekodkan lima korban banjir dalam tempoh seminggu.Ketua Polis Kelantan, Datuk Muhamad Zaki Harun berkata daripada jumlah tersebut, empat mangsa direkodkan meninggal dunia pada 19 Disember lalu.Katanya, dua kes berlaku di Pasir Mas dan tiga kes di Tumpat iaitu renjatan elektrik. Muhamad Zaki berkata terdapat kematian yang bukan disebabkan banjir, tetapi kerana sakit dan lemas di tali air."Daripada lima korban banjir dicatatkan, satu kes di Pasir Mas yang melibatkan seorang lelaki berusia 45 tahun perlu diperiksa semula unsur kematiannya. Pihaknya kini sedang menunggu laporan bedah siasat yang dilakukan terhadap mangsa bagi membolehkan siasatan semula dilakukan," katanya kepada pemberita di Dewan Dato' Dr Ab Rahman, Ibu Pejabat Polis Kelantan, di sini.

(Katanya, dua kes berlaku di Pasir Mas dan tiga kes di Tumpat iaitu renjatan elektrik)

Dalam perkembangan berkaitan, pihaknya turut menggerakkan seramai 130 anggota daripada Pasukan Gerakan Am (PGA) dan Pasukan Simpanan Persekutuan (FRU) ke lokasi terjejas banjir di Kelantan untuk bantuan pasca banjir.  Katanya, kesemua anggota akan ditempatkan di Batalion 8 PGA, Pengkalan Chepa dan Ibu Pejabat Polis Kelantan.


406 produk makanan rosak, tamat tarikh luput dikesan dijual di Selangor

(Operasi dilaksanakan melalui Bahagian Keselamatan dan Kualiti Makanan (BKKM) negeri bersama-sama Pejabat Kesihatan Daerah (PKD) dan pintu masuk seluruh Selangor/FOTO FB Jabatan Kesihatan Negeri Selabngor)

KUALA LUMPUR, 24 Disember- Jabatan Kesihatan Negeri Selangor (JKNS) mengesan 144 produk makanan rosak dan 262 barangan tamat tarikh luput masih dipamerkan untuk dijual hasil Operasi Keselamatan Makanan yang dilaksanakan bersempena perayaan Krismas pada Khamis dan semalamMenerusi satu kenyataan di Facebook rasminya, Pengarah JKNS, Datuk Dr Sha'ari Ngadiman,bungkusan yang rosak membabitkan tin kemek, kembung dan bekas yang rosak selain tamat tempoh hasil pemeriksaan 36 premis meliputi pasar raya, pasar mini dan kedai runcit.Beliau berkata, pemantauan dijalankan terhadap 6,127 produk makanan dan 944 hamper makanan keseluruhannya bertujuan untuk memastikan produk yang dijual di pasaran tempatan adalah selamat dan berkualiti selaras dengan keperluan yang termaktub mengikut Akta Makanan 1983 dan peraturan-peraturannya."Kesemua produk makanan berkenaan bernilai RM11,378.46 kemudian diarah supaya dialihkan daripada rak pameran jualan untuk disita mengikut Seksyen 4(1)(f) dan persetujuan pelupusan mengikut Seksyen 4(8), Akta Makanan 1983."Sebanyak 12 Notis 32B kesalahan di bawah Peraturan 10(b), Peraturan 11(1)(), Peraturan 14(9)(b) dan Peraturan 35, Peraturan-Peraturan Makanan 1985 dikeluarkan semasa operasi ini dengan nilai kompaun yang ditawarkan adalah RM35,500."Sekiranya Orang Kena Notis (OKN) gagal menjelaskan kompaun dalam tempoh yang diberikan tindakan selanjutnya akan diambil dengan prosiding pendakwaan di mahkamah dan jika disabitkan kesalahan, denda tidak lebih daripada RM10,000 atau penjara selama tempoh tidak lebih daripada dua tahun atau kedua-duanya," katanya dalam kenyataan berkenaan.Sha'ari berkata, operasi itu dilaksanakan melalui Bahagian Keselamatan dan Kualiti Makanan (BKKM) negeri bersama-sama Pejabat Kesihatan Daerah (PKD) dan pintu masuk seluruh Selangor.

(Pemantauan dijalankan terhadap 6,127 produk makanan dan 944 hamper makanan keseluruhannya bertujuan untuk memastikan produk yang dijual di pasaran tempatan adalah selamat dan berkualiti/FOTO FB Jabatan Kesihatan Negeri Selangor)

Tambahnya, JKNS sentiasa peka terhadap status keselamatan dan kualiti makanan yang dijual kepada orang ramai, khususnya membabitkan aspek berkaitan tarikh luput dan integriti bungkusan makanan yang berada di pasaran."JKNS akan terus komited dalam melaksanakan pelbagai Operasi Keselamatan Makanan musim perayaan secara berkala dan berterusan sepanjang tahun," tegasnya.Beliau turut mengingatkan pengguna supaya sentiasa peka dan membaca label pada produk makanan serta memeriksa keadaan bungkusannya terlebih dahulu bagi mengelakkan terbeli produk makanan yang telah tamat tarikh luput ataupun mempunyai bungkusan yang rosak. "Pengguna boleh menyalurkan maklumat berkaitan premis yang menjual makanan yang telah tamat tarikh luput, mempunyai bungkusan rosak atau sebarang aduan berkaitan produk makanan atau premis penjualan makanan sama ada kepada PKD terdekat atau kepada BKKM di peringkat negeri melalui Sistem Pengurusan Aduan Awam (SisPAA) atau di Facebook JKN Selangor," katanya.


Kenal pasti penerima minyak subsidi, data JPJ bakal diguna pakai kerajaan

JOHOR BAHRU, 24 Disember- Data Jabatan Pengangkutan Jalan (JPJ) bakal diguna pakai kerajaan bagi mengenal pasti penerima subsidi bersasar membabitkan minyak bersubsidi RON95. Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata keputusan itu hasil mesyuarat bersama Kementerian Kewangan dan Kementerian Ekonomi, semalam. "Pangkalan data JPJ bertepatan bagi mengenal pasti kuasa kuda yang digunakan golongan sasar dalam pemberian subsidi itu," katanya kepada pemberita selepas mengadakan lawatan di PPR Melana Indah Fasa 1, di sini.

Tambah Salahuddin, mekanisme tersebut akan dibincangkan kemudian sebaik subsidi bersasar ini diluluskan kerajaan.


Gangguan bekalan air, 472 kawasan di Selangor terjejas

KUALA LUMPUR, 24 Disember- Sebanyak 472 kawasan di lima wilayah Air Selangor mengalami gangguan bekalan air tidak berjadual sejak pagi tadi.Menurut Pengurusan Air Selangor Sdn Bhd, ia berikutan henti tugas sementara Loji Rawatan Air (LRA) Sungai Semenyih dan LRA Bukit Tampoi. Pemberhentian tugas itu ekoran insiden pencemaran bau yang dikesan di Stesen Pam Air Mentah Jenderam Hilir di kedua-dua LRA berkenaan. "Lokasi terlibat ialah 172 kawasan di sekitar Petaling, 54 kawasan di Hulu Langat, 196 di Sepang, 23 di Putrajaya dan 27 di Kuala Langat," katanya menerusi kenyataan.

Air Selangor akan memaklumkan perkembangan berkaitan insiden itu dari semasa ke semasa menerusi semua mediumnya.


MPHTJ sedia naik taraf kawasan awam, elak jadi 'sarang' masalah sosial

SUNGAI PUTAT, 24 Disember- Majlis Perbandaran Hang Tuah Jaya (MPHTJ) melaksana pelbagai inisiatif untuk memperindah dan memastikan kawasan Urban Reforestation, Sungai Putat selamat digunakan orang awam.  Menurut Yang Di-Pertua MPHTJ, Datuk Shadan Othman, lokasi riadah itu sebelum ini terbiar sehingga menjadi sarang penagih dadah, namun kini dibangunkan semula menerusi program memperindah kawasan berkenaan. Katanya, MPHTJ turut mengadakan kerjasama dengan Perbadanan Pengurusan Sisa Pepejal dan Pembersihan Awam (SWCorp) dan Universiti Teknologi MARA (UiTM) untuk menjadikan lokasi itu sebagai tempat tumpuan riadah keluarga.  "Kawasan ini merupakan kawasan bermasalah sebelum ini. Terdahulu, kawasan ini tempat orang hisap dadah, tempat orang mabuk dan jugak tempat perbuatan yang tak senonoh sebab sebelum ini, di sini adalah hutan dan sekarang kita tukar kepada kawasan beriadah.Kita akan kenal pasti lagi jika ada kawasan yang mempunyai masalah sama, kita akan ubah seperti ini juga," kata Shadan kepada pemberita RTM selepas menyempurnakan Program Jom Plogging @ Reforestation anjuran bersama MPHTJ-SWCorp Bersamamu 2022, di sini. Dalam pada itu, beliau berkata misi membangunkan kawasan awam sebagai pusat rekreasi dan riadah akan diteruskan bagi mengelakkan daripada terbiar dan menjadi lokasi permasalahan sosial. Setakat ini, MPHTJ telah dan sedang menaik taraf beberapa lokasi tumpuan awam sekitar kawasan pentadbirannya bagi memastikan ia selamat digunakan orang ramai.

(Yang Di-Pertua MPHTJ, Datuk Shadan Othman ditemui media pada Program JomPlogging@Reforestation anjuran bersama MPHTJ-SWCorp Bersamamu 2022/FB MPHTJ)


Pesara rugi ratusan ribu, terpedaya muslihat pegawai mahkamah palsu

KUANTAN, 24 Disember- Seorang pesara mengalami kerugian sebanyak RM128,037 selepas terpedaya dengan penyamaran oleh ‘pegawai' dari Mahkamah Pulau Pinang yang mendakwanya mempunyai saman tertunggak.Ketua Polis Pahang, Datuk Seri Ramli Mohamed Yoosuf berkata pada 14 Disember lepas, wanita berusia lingkungan 60-an itu telah menerima panggilan telefon daripada suspek yang memaklumkannya mempunyai saman mahkamah kerana tidak membayar tunggakan Touch N Go sebanyak RM11,800.“Mangsa kemudiannya telah disambungkan kepada beberapa individu menyamar sebagai polis yang memberitahu dia mempunyai rekod kes jenayah dan memintanya untuk memindahkan wang bagi mengelakkan akaun dibekukan,” katanya dalam kenyataan hari ini.Sejurus itu, mangsa telah membuat pemindahan wang secara berperingkat berjumlah RM128,037 ke dalam sebuah akaun sebelum menyedari wang dalam akaun itu telah berkurangan setelah semakan dibuat.Justeru, mangsa telah membuat laporan polis di Ibu Pejabat Polis Daerah (IPD) Temerloh semalam dan kes disiasat mengikut Seksyen 420 Kanun Keseksaan kerana menipu. Dalam pada itu, Ramli mengulangi nasihatnya supaya orang ramai sentiasa berwaspada dengan panggilan telefon daripada individu yang tidak dikenali dan membuat semakan terperinci terlebih dahulu sebelum bertindak.- BERNAMA


YouTube senaraikan 10 ‘Pencipta Kandungan’ paling popular di Malaysia

KUALA LUMPUR, 24 Disember- YouTube menyenaraikan sepuluh ‘Pencipta Kandungan’ paling popular di Malaysia pada tahun 2022.Youtube menerusi kenyataan media memaklumkan Alieff Irfan telah dipilih oleh YouTube sebagai pencipta kandungan paling popular Malaysia di YouTube pada tahun ini.Beliau sering memastikan penontonnya terlibat melalui video yang menyeronokkan dan menarik, merupakan pencipta kandungan paling popular Malaysia di YouTube pada tahun 2022, Manakala Ammar Nazhan, seorang lagi pencipta kandungan popular,menduduki tempat kedua. Selain dua wajah yang terkenal dalam senarai 10 teratas, terdapat juga ramai pendatang baru yang telah menjangkau penonton merentasi pelbagai format video. Antara yang tersenarai ialah Zhong, AI Boyyraa, NichLmao, AI Aniq, AI El Riss, Nasya Official, Willie Salim dan Ustaz Azhar Idrus Official.

(Antara 'Pencipta Kandungan (Content Creator)' paling popular Malaysia)

Pada tahun ini, kompilasi mukbang makan gula-gula bertemakan warna oleh DONA menduduki tempat pertama dalam senarai 'Video Paling Sohor Kini'. Di tempat kedua adalah kejutan Ammar Nazhan terhadap kemunculan semula bekas ahli kumpulan mereka yang membuatkan para penonton sebak dan video Alieff Irfan ketika mendedahkan kehamilan isterinya telah disenaraikan di tempat ketiga.Selain itu, Senarai Kandungan ‘Shorts’ Paling Popular iaitu kandungan bentuk pendek, kandungan yang menyenangkan adalah yang paling digemari, sama ada komedi sketsa atau visual yang memukau. "Di tempat pertama, kami mempunyai tiga rakan Australia yang menarik perhatian penonton dengan idea keseronokan mereka menggunakan alatan kuasa tinggi, diikuti dengan tinjauan jalanan komedi PANDA BOI, dan persembahan Cheeky Boyos tentang seorang adiwara yang panas baran tetapi suka menghulurkan bantuan masing-masing berada di tempat kedua dan ketiga. "Kucing That Little Puff yang melakukan perkara yang memuaskan hati juga menarik perhatian penonton manakala lakonan semula Jay & Sharon tentang apa yang berlaku di antara ruang tengah kereta dan tempat duduk anda menarik para penonton ke dalam satu dunia baharu", menurut kenyataan itu."Lebih banyak skit komedi termasuk reaksi itsmeissie terhadap video-video yang selalu ditonton dan Enaldinho yang melakukan cabaran ‘tidak berkelip’ bersama rakan-rakannya. Kandungan video pendek lain yang dimasukkan ke dalam senarai ialah 10 helah iPhone oleh That's Amazing Shorts, video solekan Paula Wolf Shorts Official dan eksperimen Shangerdanger memecahkan telur di dasar laut sedalam 45 kaki.Sementara itu, untuk muzik pula, penyanyi Indonesia Raffa Affar yang semakin meningkat namanya menerajui carta dengan “single” sulungnya Cinta Sampai Mati, manakala dua lagi penyanyian semula lagu olehnya turut ditampilkan: Tiara (asalnya dinyanyikan oleh kumpulan Malaysia, Kris) dan Hal Hebat (sebuah lagu oleh kumpulan Indonesia, Govinda)."Lagu terbaru daripada kumpulan wanita K-pop Blackpink, iaitu Pink Venom, dan lagu pop Left and Right nyanyian Charlie Puth yang menampilkan Jung Kook dari BTS, merupakan antara lagu-lagu yang popular apabila kedua-duanya turut tersenarai. "Lagu antarabangsa lain termasuk lagu dari India selatan, Arabic Kuthu dan Tak Ingin Usai nyanyian Keisya Levronka. Sementara itu, lagu hit tempatan Casablanca oleh Nuha Bahrin dan Naufal Azrin semakin mendapat tempat di hati pendengar, di samping kumpulan 3P dan adik-beradik Kuan, Jestinna, Christinna dan Perry.YouTube kekal sebagai peneman tetap kepada jutaan orang yang menavigasi keadaan kian berubah pada tahun 2022 di mana para penonton kini paling banyak berhubung bersama para pencipta dan artis yang menghasilkan kandungan merentas pelbagai format, daripada video atas permintaan, kandungan bentuk pendek, kepada siaran secara langsung.Peningkatan kepelbagaian kandungan dan cerita yang memikat hati para penonton di YouTube adalah bukti bagaimana penggunaan video telah benar-benar berkembang.


Kadar perbandaran di Malaysia meningkat tiga kali ganda

KUALA LUMPUR, 24 Disember- Kadar perbandaran di Malaysia telah meningkat tiga kali ganda daripada 28.4 peratus pada 1970 kepada 75.1 peratus pada 2020.Kenyataan itu dimaklumkan Ketua Perangkawan Malaysia, Datuk Seri Dr. Mohd Uzir Mahidin menerusi satu kenyataan hari ini.Datuk Seri Dr. Mohd Uzir berkata, kadar penduduk bandar yang tinggi ini dipengaruhi oleh peningkatan penduduk semula jadi, migrasi dan persempadanan semula.Kadar perbandaran 50.7 peratus mula melepasi kadar luar bandar 49.3 peratus pada tahun 1991.Dalam tempoh lima dekad, penduduk bandar berkembang sebanyak 21.4 juta daripada 3.0 juta kepada 24.4 juta manakala penduduk luar bandar pula ialah 8.1 juta orang pada 2020.Menurut data, enam negeri telah merekodkan kadar perbandaran melebihi 85 peratus pada 2020 berbanding hanya lima negeri pada 2010 manakala dari segi daerah pentadbiran mencatatkan peningkatan kepada 31, melebihi sasaran pada 2020 berbanding pada tahun 2010 iaitu sebanyak 22.Sasaran 85 peratus merujuk kadar perbandaran negara yang ditetapkan di bawah Rancangan Fizikal Negara Keempat menjelang 2040.


Op Bersepadu, dua lelaki ditahan akibat positif dadah

SEREMBAN, 24 Disember- Dua lelaki ditahan apabila disyaki positif dadah jenis methaphetamine menerusi Op Bersepadu Jabatan Siasatan dan Penguatkuasaan Trafik (JSPT) Negeri Sembilan, malam tadi.Seorang daripadanya adalah warga asing manakala seorang lagi warganegara Malaysia.Ketika tangkapan dilakukan, kedua-dua lelaki berkenaan menaiki kenderaan jenis Toyota Hilux.Warganegara yang ditahan berada dalam keadaan tidak stabil.Justeru, petugas bertindak untuk mengambil sampel air kencing dan keputusan menunjukkan tanda positif. Sementara itu, sebanyak 95 saman dikeluarkan menerusi Op Bersepadu termasuk 58 saman polis, 31 saman Jabatan Pengangkutan Jalan (JPJ) dan enam notis arahan pemeriksaan semula JPJ dikeluarkan.

(Ops Bersepadu itu turut mendapat kerjasama Jabatan Pengangkutan Jalan (JPJ))


CAP mohon ambil tindakan efektif bagi hentikan hakisan di Pantai Batu Ferringhi

GEORGE TOWN, 24 Disember-Persatuan Pengguna Pulau Pinang (CAP) memohon Majlis Bandaraya Pulau Pinang untuk mengambil langkah efektif bagi menghentikan kejadian hakisan yang semakin membimbangkan di Pantai Batu Ferringhi. Pegawai Pendidikan CAP, N.V. Subbarow berkata beg-beg pasir yang digunakan sebelum ini sebagai benteng pemecah ombak tidak berhasil kerana telah dihanyutkan ombak.Tindakan meletakkan beg pasir di sepanjang pantai itu tidak membantu dalam menangani masalah tersebut kerana hakisan terjadi disebabkan ombak yang lebih kuat.

(Hakisan pantai yang semakin teruk di Batu Ferringhi / FOTO RTM)

Mengulas lanjut Subbarow berkata, bongkah batu dan kawasan hakisan hanya terletak tidak jauh daripada beberapa hotel terkemuka sekali gus mengundang bencana kepada pelancong kerana tidak mengetahui bahaya yang sedang menanti.

“Sehubungan itu, kita menggesa kerajaan Pulau Pinang dan pihak berkaitan supaya menggunakan kaedah lain menghalang hakisan pantai menggantikan bongkah batu berkenaan.

Pihaknya menerima banyak aduan daripada orang awam yang bimbang akan keselamatan di pantai dan meminta supaya tindakan segera diambil.


Mangsa banjir di tiga negeri meningkat, jumlah terkini 33,856 orang

KUALA LUMPUR, 24 Disember- Jumlah mangsa banjir di Pusat Pemindahan Sementara (PPS) di Sarawak, Sabah dan Perak merekodkan peningkatan pagi ini menjadikan jumlah terkini mangsa di negeri yang terjejas banjir di seluruh negara seramai 33,856 orang.Mangsa banjir di Kelantan dan Terengganu pula berkurangan manakala Johor kekal merekodkan seramai 32 orang.Di Sarawak, Jawatankuasa Pengurusan Bencana Negeri (JPBN) memaklumkan mangsa banjir di negeri itu kini mencecah 1,136 orang daripada 294 keluarga pagi ini berbanding 363 mangsa daripada 93 keluarga malam tadi. Jumlah PPS meningkat kepada 18 setakat pagi ini, berbanding tujuh malam tadi dan banjir kini melibatkan daerah Kuching, Bau, Sebuyau, Samarahan, Betong, Serian, Gedong dan Simunjan manakala sebuah PPS iaitu di Dewan Kampung Koran Mawang, Serian diaktifkan bagi menempatkan 57 mangsa tanah runtuh daripada tujuh keluarga di kawasan itu. Di Sabah, mangsa banjir yang dipindahkan ke PPS Dewan Sekolah Jenis Kebangsaan (C) Chung Hwa, Kota Belud terus meningkat pagi ini kepada 78 mangsa daripada 23 keluarga berbanding 68 mangsa daripada 21 keluarga, malam tadi.

Sementara itu, bagi fenomena air pasang besar, jumlah penduduk terutama mereka yang tinggal di rumah atas air yang pindahkan terus meningkat pagi ini iaitu 573 mangsa daripada 137 keluarga berbanding 276 mangsa daripada 61 keluarga malam tadi.Seramai 528 mangsa daripada 123 keluarga dipindahkan ke enam PPS di Pitas manakala 45 mangsa daripada 14 keluarga dipindahkan ke sebuah PPS di Kota Kinabalu.Di Perak, Sekretariat JPBN memaklumkan jumlah mangsa banjir meningkat sedikit iaitu seramai 69 orang daripada 17 keluarga setakat 8 pagi ini berbanding 65 orang daripada 16 keluarga malam tadi dan kini ditempatkan di dua PPS di Hilir Perak dan Bagan Datuk.Di Terengganu, Sekretariat JPBN memberitahu jumlah penduduk yang berlindung di 112 PPS menurun kepada 15,243 mangsa berbanding 20,552 mangsa malam tadi di lapan daerah iaitu di Kuala Terengganu, Kemaman, Besut, Dungun, Marang, Hulu Terengganu, Setiu dan Kuala Nerus.Di Kelantan, Sekretariat JPBN berkata jumlah mangsa banjir di 48 PPS di Pasir Mas, Tanah Merah, Pasir Puteh, Tumpat dan Bachok berkurangan pagi ini kepada 17,298 orang daripada 5,769 keluarga berbanding 17,398 orang daripada 5,818 keluarga malam tadi.Di Johor, Sekretariat JPBN menyatakan jumlah mangsa kekal 32 orang setakat 8 pagi ini dan ditempatkan di PPS Balai Raya Kampung Batu Badak, Segamat.- BERNAMA


Kes harian baharu COVID-19 menyusut berbanding minggu lepas

KUALA LUMPUR, 24 Disember- Kes harian baharu COVID-19 negara kekal tiga angka sepanjang minggu ini (17-23 Disember 2022) dengan jumlah kes susut 19 peratus kepada 6,121 kes berbanding 7,571 kes untuk tempoh yang sama minggu lepas.Sebanyak 902 kes harian baharu dilaporkan semalam termasuk enam kes kematian dan lima kes import. Jumlah kumulatif kes COVID-19 negara menurut data KKMNOW, setakat semalam adalah sebanyak 5,022,144 kes. Kes aktif menurun kepada 14,382 dan 94.3 peratus (13,562 kes), daripada jumlah itu menjalani kuarantin di rumah.Untuk pecahan kes mengikut negeri, daripada 902 kes, Selangor mendahului dengan 365 kes. Tiga belas negeri mencatat kes dua angka iaitu WP Kuala Lumpur (91), Sarawak (76), Pulau Pinang (53), Kedah (48), Melaka (46), Perak (42), Negeri Sembilan (39), WP Putrajaya (34),Sabah (29), Pahang (24), Johor (23), Kelantan (16) dan Terengganu (10).Kes satu angka dilaporkan di WP Labuan (4) dan Perlis (2).Dengan sebanyak 5,022,144 kumulatif kes COVID-19, Malaysia kini menduduki tangga 27 daripada 228 buah negara/wilayah yang dilanda pandemik COVID-19.Dalam kalangan 228 buah negara, mengikut data terkini Worldometer, Jepun mencatat kes harian baharu tertinggi (173,336) diikuti oleh Brazil (70,4150 dan Korea Selatan (68,168).Amerika Syarikat mencatat angka kematian akibat COVID-19 tertinggi dengan 1,115,913 kes.-BERNAMA


Gempa bumi kuat di selatan Sumatera

PETALING JAYA, 24 Disember- Gempa bumi berukuran sederhana 5.0 pada skala Richter telah melanda Laut Banda, Indonesia pada 8.53 pagi tadi.Menurut kenyataan Jabatan Meteorologi gempa berpusat di 7.0 darjah Selatan dan 129.8 darjah Timur dengan kedalaman 163 kilometer.Kedudukannya 413 kilometer Tenggara dari Ambon, IndonesiaBagaimanapun, MetMalaysia memaklumkan, tiada ancaman tsunami kepada Malaysia.

(Gempa bumi berukuran sederhana 5.0 pada skala Richter telah melanda Laut Banda/FB MetMalaysia)


Hebahan banjir disalur kepada NADMA untuk koordinasi operasi - KP JPS

KUALA LUMPUR, 24 Disember- Semua maklumat hebahan berhubung situasi banjir di negara ini disalurkan kepada Agensi Pengurusan Bencana Negara (NADMA) bagi melakukan koordinasi operasi agensi bencana di peringkat negeri dan daerah.Ketua Pengarah Jabatan Pengairan dan Saliran (JPS) Datuk Dr Md Nasir Md Noh berkata sejak Monsun Timur Laut (MTL) 2022-2023 bermula pada 7 Nov lepas, Pusat Ramalan dan Amaran Banjir Negara (PRABN) JPS menggunakan model ramalan banjir Program Ramalan dan Amaran Banjir (PRAB) serta mengeluarkan 32 buletin amaran banjir dua hari lebih awal kepada penduduk di negeri-negeri terlibat.Beliau berkata terdapat empat komponen utama di bawah PRAB iaitu pengesanan, teknologi maklumat dan komunikasi (ICT), ramalan dan hebahan banjir serta senarai kawasan panas (hotspot) banjir mengikut negeri bagi tahun 2022 yang melibatkan 5,496 kawasan seluruh negara.“Maklumat ramalan dan amaran banjir ini berjaya dilaksanakan melalui pelaksanaan PRAB, yang bermula pada tahun 2015 dan dilaksanakan secara berfasa. Maklumat itu dikongsikan kepada NADMA sebelum MTL untuk persediaan awal bagi semua agensi terlibat.“Bagi tujuan hebahan yang lebih meluas peringkat orang awam, hebahan amaran banjir turut dipaparkan di portal Publicinfobanjir, media sosial rasmi JPS seperti facebook, twitter, dan Instagram,” katanya dalam  satu kenyataan.Kenyataan itu merujuk kepada laporan media pada Jumaat yang mendakwa negara menanggung kerugian sebanyak RM36 bilion setahun akibat banjir berikutan sistem amaran banjir yang lemah.Menurut Md Nasir, PRABN turut mengeluarkan 63 hebahan ramalan aras air yang melibatkan Kedah, Selangor, Kelantan, Terengganu, Johor, Negeri Sembilan dan Sarawak, manakala bagi kejadian banjir kilat, sebanyak 27 Notis Kesiapsiagaan Banjir Kilat dikeluarkan di seluruh negara.Katanya JPS juga menyiapkan 36 Peta Hazard Banjir dan dikongsikan dari semasa ke semasa kepada agensi kerajaan berkaitan dan orang awam boleh merujuk kawasan hot spot banjir dengan lebih mudah.“Kami juga melaksanakan program komunikasi, pendidikan dan kesedaran awam kepada penduduk di Pantai Timur khususnya di lembangan Sungai Kelantan, Sungai Terengganu dan Sungai Pahang untuk kesiapsiagaan menghadapi banjir berdasarkan amaran banjir dikeluarkan JPS,” katanya.- BERNAMA

(Ketua Pengarah Jabatan Pengairan dan Saliran (JPS) Datuk Dr Md Nasir Md Noh)


Malaysia-Australia komited perkukuh hubungan dua hala -PM

KUALA LUMPUR, 24 Disember- Malaysia dan Australia pada Jumaat menyatakan komitmen masing-masing untuk mengeratkan hubungan dua hala di bawah Kerjasama Strategik Komprehensif (CSP).Perdana Menteri Datuk Seri Anwar Ibrahim berkata berkata Australia adalah rakan rapat dan penting bagi Malaysia, malah pada 2021, dua negara berkenaan meningkatkan hubungan dua hala melalui kerjasama strategik kepada CSP.Beliau yang menerima panggilan telefon daripada rakan sejawatnya, Perdana Menteri Australia, Anthony Albanese berkata, kedua-dua negara turut bersetuju mengukuhkan kerjasama dalam pelbagai bidang termasuk perdagangan dan pelaburan, pendidikan, pertahanan, serta hubungan sesama rakyat.“Ini merupakan interaksi pertama kami berdua sejak saya memegang tampuk pentadbiran bulan lepas. Australia merupakan rakan dagangan ke-13 terbesar Malaysia pada tahun lepas dengan nilai dagangan berjumlah RM52.28 bilion (USD13.76 bilion),” katanya menerusi satu hantaran di Facebook.Hantaran tersebut turut disertakan dengan rakaman video perbualan antara beliau dan Albanese berdurasi 2.50 minit.Albanese turut menzahirkan ucapan tahniah kepada Datuk Seri Anwar atas pelantikannya sebagai Perdana Menteri Malaysia ke-10, selain menyifatkan pelantikan beliau sebagai pemimpin utama kerajaan sebagai satu inspirasi menerusi sikap daya tahannya (resiliency) dalam kehidupan dan politik.

(Tangkap layar video perbualan Datuk Seri Anwar dengan Anthony Albanese)


Remaja perempuan maut tertimbus dalam perigi

KUANTAN, 23 Disember- Seorang remaja perempuan maut selepas tertimbus tanah ketika berada di dalam perigi bersebelahan rumahnya di Lanchang, Temerloh petang tadi.Ketua Polis Daerah Temerloh ACP Mohd Azhar Mohd Yusoff dalam satu kenyataan berkata pihaknya menerima laporan berkaitan kejadian itu daripada bapa mangsa pada pukul 3.34 petang.Beliau berkata dalam kejadian kira-kira 11.00 pagi, lelaki itu telah meminta anaknya berusia 15 tahun untuk masuk ke dalam perigi sedalam kira-kira 3 meter yang baru digali bagi membaiki gelung, namun secara tiba-tiba dinding perigi tersebut telah runtuh dan menimbus mangsa. "Mangsa telah berjaya dibawa keluar daripada perigi tersebut dan dikejarkan ke Klinik Kesihatan berdekatan untuk pemeriksaan lanjut, bagaimanapun telah disahkan meninggal dunia oleh pasukan perubatan," katanya .Mohd Azhar berkata mayat remaja itu kemudiannya dihantar ke Hospital Sultan Haji Ahmad Shah, Temerloh, untuk proses bedah siasat bagi menentukan punca kematian. "Siasatan terperinci akan dijalankan dan keterangan saksi yang berkaitan akan diambil bagi melengkapkan siasatan," katanya dan menambah kes disiasat mengikut Seksyen 31 (1)(a) Akta Kanak-Kanak 2001. Dalam pada itu, beliau menasihatkan masyarakat supaya sentiasa peka dan lebih prihatin terhadap keselamatan anak-anak mereka serta menjauhi kawasan berisiko dalam keadaan cuaca yang tidak menentu kini. “Sebarang kemalangan yang disebabkan kecuaian ibu bapa, tindakan boleh diambil mengikut Akta Kanak-Kanak 2001,” katanya. -BERNAMA

(Ketua Polis Daerah Temerloh ACP Mohd Azhar Mohd Yusoff)


Tragedi Batang Kali: SAR hari kelapan ditangguh, sambung semula esok

BATANG KALI, 23 Disember- Operasi mencari dan menyelamat, SAR mengesan mangsa terakhir tragedi tanah runtuh di tapak perkhemahan Father's Organic Farm, Gohtong Jaya, ditangguhkan dan akan disambung semula esok.Pegawai yang terlibat dalam operasi tersebut, mengesahkan operasi yang memasuki hari ke-9 itu dihentikan pada jam 11.00 malam dengan mengambil kira faktor keselamatan.Operasi yang bermula pukul 8.30 malam selepas ditangguhkan pada 5.30 petang akibat hujan lebat itu, tertumpu di sektor A, dipercayai lokasi terakhir kanak-kanak lelaki berkenaan berkhemah.Pada operasi tersebut, kesemua pasukan dan jengkaut tanah digunakan dalam usaha pencarian di sektor A.Bagaimanapun, penggalian di sektor C dan B juga akan diteruskan apabila operasinya bersambung esok untuk mengesan mangsa teraakhir iaitu seorang kanak-kanak lelaki.Sehingga kini, 30 mangsa terkorban dalam kejadian tanah runtuh yang berlaku pada Jumaat lalu, manakala 61 lagi mangsa selamat, dan seorang lagi masih hilang.

(Suasana malam tapak tragedi tanah runtuh)


Treler bawa muatan bot sangkut di jejambat

GURUN, 23 Disember- Sebuah treler membawa muatan bot terkandas di lebuhraya kerana tidak dapat melepasi sebuah jejambat.Kejadian berlaku di Kilometer 89 Lebuhraya Utara-Selatan arah utara berhampiran Gurun, petang tadi.Ketua Polis Daerah Kuala Muda ACP Zaidy Che Hassan menerusi satu kenyataan berkata treler terbabit dalam perjalanan dari Kuala Lumpur ke Kuala Perlis.Katanya berikutan penambahbaikan struktur jalan yang dilakukan oleh pihak PLUS, treler terbabit tidak dapat melepasi jejambat kerana jarak ketinggian antara jalan dan jejambat tersebut adalah 4.50 meter Berbanding perjalanan sebelum itu, treler terbabit tidak berdepan masalah kerana jejambat lain mempunyai jarak ketinggian antara jalan adalah 5.50 meter.Bagaimanapun katanya insiden berkenaan tidak menyebabkan kemalangan dan pemandu telah memberhentikan trelernya apabila sampai ke jejambat terbabit.Proses membawa keluar treler dari lebuhraya ke Plaza Tol Gurun dilakukan tengah malam ini oleh Plus dan Peronda Lebuhraya (EMPV).Treler berkenaan akan meneruskan perjalanan ke Kuala Perlis menggunakan Jalan Persekutuan.


Tujuh PPS dibuka di Sarawak

KUCHING, 23 Disember- Semua pintu air di baraj Sungai Sarawak telah ditutup memandangkan paras air sama di hilir dan hulu baraj.Pemangku Kontroler Lembaga Sungai Sungai (LSS) Sarawak, Leftenan Kolonel Ding Tiew Wong memberitahu paras air di baraj semasa operasi mengeluarkan air diberhentikan pada ketinggian lapan meter.Jelasnya, air pasang besar bermula 22 sehingga 27 Disember ini dijangka mencapai ketinggian 10.70 meter pada pukul 5.00 petang tadi.  Pintu baraj akan dibuka semula sekiranya air di baraj hilir lebih rendah berbanding hulu.

(Pintu baraj akan dibuka semula sekiranya, air di baraj hilir lebih rendah berbanding hulu)

"LSS akan memantau keadaan pasang air di Sungai Sarawak agar paras air dapat dikekalkan serendah mungkin selain meninjau keadaan paras air dari pekan Siniwan sehingga ke baraj," katanya menerusi kenyataan.Sebanyak tujuh pusat pemindahan sementara (PPS) telah dibuka melibatkan 363 penduduk terjejas banjir di kawasan Bau, Kuching, Samarahan dan Serian, setakat pukul 7.00 malam tadi, Ia berikutan limpahan air ekoran hujan yang berterusan sejak semalam.


Pengguna LPT2 disaran rancang perjalanan ekoran musim hujan dan banjir

KUALA TERENGGANU, 23 Disember - Pengguna LPT2 disaran merancang perjalanan dengan baik ekoran musim hujan dan beberapa kejadian banjir di Pantai Timur. Ketika ini LPT2 masih boleh dilalui bagi kedua-dua arah iaitu perjalanan dari Kuala Lumpur/Kuantan menghala ke Kuala Terengganu dan Kuala Terengganu menghala ke Kuala Lumpur/Kuantan.Pengurus Perniagaan Wilayah LPT 2 Sdn Bhd, Ts. Suhaimi Samat dalam kenyataannya berkata, susulan insiden kegagalan cerun sebelum ini, jalan kontra bagi laluan Bukit Besi ke Ajil masih diaktifkan.

Ini bagi membolehkan kerja-kerja pembaikan cerun dilaksanakan untuk keselamatan semua pengguna LPT2.  Oleh itu, pengguna LPT2 diingatkan sentiasa peka dan mematuhi arahan petugas dan papan tanda trafik apabila menghampiri zon kerja dan laluan kontra tersebut.


Tanah runtuh: Waris mangsa ucap terima kasih kepada semua agensi terlibat

MACHAP BARU, 23 Disember- Waris keluarga mangsa tragedi tanah runtuh Batang Kali mengucapkan terima kasih kepada semua agensi dan pihak yang bertungkus lumus dalam operasi mencari dan menyelamat mangsa terlibat.  Tai Seng Fui, 63 tahun waris kepada pasangan Tan Chang Lin, 35 tahun dan isterinya Yu Siew Pay, 34 tahun yang terkorban akibat kejadian itu bersyukur kerana jasad anak, menantu serta dua cucunya berjaya ditemukan."Terima kasih semua pihak yang membantu mengesan ahli keluarga saya. Ia bukan sesuatu kerja yang mudah. Terima kasih sekali lagi," katanya ketika ditemui pemberita, di sini.

(Jasad Chang Lin, Siew Pay serta dua anak mereka Tai Jing Rou, 4 tahun serta Tai Jing Key, 7 tahun dibawa pulang ke Melaka sekitar pukul 11.23 pagi tadi dari Hospital Sungai Buloh)

Jasad Chang Lin, Siew Pay serta dua anak mereka Tai Jing Rou, 4 tahun serta Tai Jing Key, 7 tahun dibawa pulang ke Melaka sekitar pukul 11.23 pagi tadi dari Hospital Sungai Buloh.Jasad seterusnya di bawa ke Taman Peringatan Huai En, Jelutong, Batu Berendam bagi proses pembakaran dan abu mayat dijangka akan dibawa pulang ke kediaman waris di Machap Baru pada esok untuk penghormatan terakhir sehingga 29 Disember sebelum disimpan di Taman Peringatan Eternal Berhad, Selandar, Jasin.  Seng Fui terdahulu menerima ziarah Yang Dipertua Negeri Melaka, Tun Mohd Ali Mohd Rustam bersama ADUN Machap Jaya, Ngwe Hee Sem serta Exco Hal Ehwal Wanita, Pembangunan Keluarga dan Kebajikan Melaka, Datuk Kalsom Nordin.  Tun Mohd Ali turut hadir pada penghormatan terakhir pasangan Lai Chee Sam dan Lai See Tin serta dua anak mereka yang juga mangsa tragedi tanah runtuh Batang Kali yang dibawa pulang ke kediaman waris mereka juga di Machap Baru semalam.


KPDN Kelantan rekodkan 896 kes rampasan tahun ini

(Pengarah KPDN negeri Kelantan, Azman Ismail membuat tinjauan pelaksanaan Skim Harga Maksimum Musim Perayaan Krismas 2022 di Kota Bharu, Kelantan)

KOTA BHARU, 23 Disember - Kementerian Perdagangan Dalam Negeri dan Kos Sara Hidup (KPDN) negeri Kelantan merekodkan 896 kes rampasan bermula awal tahun hingga hari ini.  Pengarah KPDN negeri Kelantan, Azman Ismail berkata ia membabitkan nilai keseluruhan rampasan sebanyak RM5,680,767. Beliau berkata nilai denda keseluruhan yang dikenakan sebanyak RM203,300 dan jumlah kompaun yang dihasilkan sebanyak RM870,600. Katanya, pihaknya juga mengumpulkan sebanyak 281 kes di bawah Akta Kawalan Bekalan 1961 dengan nilai rampasan sebanyak RM4,874,266.

(Pengarah KPDN negeri Kelantan, Azman Ismail ditemu bual media selepas meninjau pelaksanaanSkim Harga Maksimum Musim Perayaan Krismas 2022 di Kota Bharu, Kelantan)

Menurutnya, setakat ini tiada rampasan besar-besaran yang dilakukan menerusi Ops Bersepadu dan juga Ops Terjah yang dijalankan bersama agensi penguatkuasa yang lain.  "Rampasan biasa itu adalah yang kecil-kecillah, serahan-serahan daripada PDRM itu adalah antara barangannya, diesel, petrol dan juga minyak masak tiga sahaja tapi tidak tidak ada yang besar besarlah," kata beliau ketika ditemui selepas meninjau pelaksanaan Skim Harga Maksimum Musim Perayaan Krismas 2022, di sini.  Azman berkata sebanyak enam barangan yang terlibat dalam SHMMP tersebut, antaranya daging kambing biri-biri bertulang import, tomato, lada benggala hijau, kubis bulat import, lobak merah dan ubi kentang import.


Skim Harga Maksimum Musim Perayaan sempena Krismas bermula hari ini

REMBAU, 23 Disember- Peniaga diingatkan mematuhi Skim Harga Maksimum Musim Perayaan (SHMMP) sempena sambutan Krismas pada Ahad ini terutama bagi barangan yang telah diwartakan bagi skim tersebut.Exco Kesihatan, Alam Sekitar, Koperasi dan Kepenggunaan Negeri Sembilan, S.Veerapan mengingatkan para peniaga agar tidak sewenang-wenangnya menaikkan harga barangan.Pengguna boleh membuat aduan kepada Kementerian Perdagangan Dalam Negeri dan Kos Sara Hidup (KPDN) jika terdapat peniaga tidak mematuhi undang-undang."Semua peniaga diingatkan agar mematuhi undang-undang dan tidak sewenang-wenangnya menaikkan harga barangan. Jika terdapat aduan tentang kenaikan harga barangan, pengguna boleh membuat aduan kepada pihak KPDN," katanya pada Pelancaran SHMMP Krismas 2022 di sebuah pasar raya di Rembau.

(SHMMP dilaksana bermula hari ini sehingga 27 Disember nanti dengan sebanyak 11 barangan diwartakan di bawah skim tersebut)

SHMMP dilaksana bermula hari ini sehingga 27 Disember nanti dengan sebanyak 11 barangan diwartakan di bawah skim tersebut.Antaranya daging kambing biri-biri bertulang import, kepak ayam, tomato, lobak merah dan ubi kentang import.


KUALA TERENGGANU, 23 Disember- Sebarang cadangan penambahbaikan pengurusan banjir termasuk dari segi jentera, aset atau elaun khas untuk Jabatan Bomba dan Penyelamat (JBPM) akan dibincangkan secara terperinci selepas tamat musim banjir. Ketika ini fokus perlu diberi kepada operasi menyelamat dan membantu penduduk terjejas di seluruh negara.Timbalan Menteri Pembangunan Kerajaan Tempatan, Akmal Nasrullah Mohd Nasir berkata persediaan kini tertumpu untuk menghadapi gelombang seterusnya yang memerlukan kerjasama banyak pihak terutama penduduk yang tinggal di kawasan berisiko. Bagi gelombang pertama dan kedua ini, beliau amat berpuas hati dengan strategi pengurusan banjir yang dilaksanakan JBPM sebelum negara memasuki fasa Monsun Timur Laut.  "Itu keputusan dasar bagi saya saya turun untuk meneliti operasi ketika ini masing-masing menumpukan usaha kepada urusan menyelamat. Ini akan disusuli urusan pascabanjir," kata Akmal Nasrullah kepada pemberita selepas meninjau operasi pembersihan di pusat pemindahan sementara (PPS) Sekolah Kebangsaan Pulau Rusa di sini. Hadir sama Pengarah JBPM negeri Terengganu, Md Hilman Abd Rashid. Beliau turut menyampaikan sumbangan makanan kepada para petugas dan sukarelawan yang membantu. Menurut Akmal Nasrullah, di Terengganu 1,310 pegawai bomba terlibat sepanjang penugasan Monsun Timur Laut.  Operasi mereka dilengkapi kekuatan aset iaitu dua buah helikopter, 43 jentera darat dan 40 bot.

(Cadangan penambahbaikan pengurusan banjir dibincang selepas musim tengkujuh)


KUSKOP komited perkasa bidang teknologi dan pendigitalan untuk koperasi

KUALA LUMPUR, 23 Disember- Kementerian Pembangunan Usahawan dan Koperasi (KUSKOP) komited untuk meneruskan agenda transformasi koperasi melalui pelaksanaan kepelbagaian dasar dan pelan tindakan yang akan diperkasakan.Menterinya, Datuk Ewon Benedict berkata, kerjasama rentas kementerian juga akan terus dipergiat bagi memastikan penggunaan sumber dapat dioptimumkan dengan mengambil kira keterlibatan koperasi sebagai entiti perniagaan terutamanya dalam bidang teknologi dan pendigitalan.

(Menteri Pembangunan Usahawan dan Koperasi,Datuk Ewon Benedict bersama Naib Pengerusi Eksekutif SKM (Dasar dan Pembangunan) Datuk Umar Sarim Haji Saidin dan Presiden ANGKASA, Datuk Seri Dr. Abdul Fattah Abdullah)

Menurut beliau, inisiatif memperkasakan bidang teknologi dilihat selari dengan halatuju Pelan Pendigitalan Suruhanjaya Koperasi Malaysia (SKM) bagi usaha merapatkan lagi jurang digital dalam kalangan koperasi di seluruh negara.Datuk Ewon berkata demikian sewaktu berucap pada majlis pelancaran Aplikasi Taptaplah yang dibangunkan oleh Koperasi Tanjong Keramat Malaysia Berhad di Kuala Lumpur pada 22 Disember 2022. Antara yang hadir di majlis tersebut ialah Naib Pengerusi Eksekutif SKM (Dasar dan Pembangunan) iaitu Datuk Umar Sarim Haji Saidin, Presiden ANGKASA, Datuk Seri Dr. Abdul Fattah Abdullah, Anggota Lembaga ANGKASA, Dato' Haji Che Shukree Che Isa, Pengerusi ANGKASA Negeri Selangor, Dato' Haji Mohd Alias Hamzah, Pengerusi ANGKASA Wilayah Persekutuan, Datuk Haji Abdul Razak Hussain dan Pengerusi Koperasi Tanjong Keramat Malaysia Berhad, Datuk Seri Panglima Haji Yahya Hussin.Taptaplah merupakan sebuah aplikasi digital yang akan membantu koperasi menceburi dunia digital dan meningkatkan kecekapan pengurusan koperasi. Antara perkhidmatan yang disediakan melalui platform tersebut adalah seperti pendaftaran keahlian, e-dompet, pembiayaan peribadi, pembelian, pendanaan, artikel dan berita, insuran, bayaran bil, e-tiket dan vendor.


Insiden letupan di Islamabad ragut tiga nyawa

ISLAMABAD, 23 Disember- Dua anggota kumpulan militan dan seorang pegawai polis terbunuh manakala 10 orang lagi cedera dalam kejadian letupan sebuah kereta berhampiran kawasan perumahan di Islamabad hari ini.Menurut laporan awal oleh pihak berkuasa angkara pengebom berani mati.Serangan berlaku kira-kira 15 kilometer dari bandar Rawalpindi berdekatan pejabat agensi perisik tentera dan kerajaan.Ia sekali gus menimbulkan kebimbangan bahawa terdapat kehadiran kumpulan militan di bandar paling selamat di negara itu.Timbalan Ketua Polis Islamabad, Suhail Zafar Chattha berkata sebelum kejadian itu pegawai polis mendapati sebuah kereta dalam keadaan mencurigakan dan mengarahkan pemandunya berhenti untuk pemeriksaan rutin.Namun sebaliknya pemandu kenderaan berkenaan terus meletupkan bahan letupan yang tersembunyi di dalamnya sehingga meragut nyawa seorang penumpang wanita.Sementara itu, Perdana Menteri Pakistan, Shahbaz Sharif, mengutuk pengeboman tersebut.Tiada kenyataan daripada mana-mana pihak mengaku bertanggungjawab setakat ini.-AFP

(Pihak berkuasa mengambil bahan bukti tragedi bagi tujuan penyiasatan/AFP)


Gangguan bekalan telur di Negeri Sembilan hanya sementara - KPDN

REMBAU, 23 Disember- Kementerian Perdagangan Dalam Negeri dan Kos Sara Hidup (KPDN) Negeri Sembilan, menafikan dakwaan stok barangan asas di negeri itu terutamanya telur terputus bekalan.  Pengarah KPDN negeri, Muhammad Zahir Mazlan memberitahu, sebaliknya bekalan telur hanya mengalami gangguan sementara dan berlaku ketiadaan stok di peringkat peruncit dalam masa tertentu.  Pihaknya juga melaksana Op Terjah bagi mengenal pasti isu rantaian bekalan dan harga barangan asas.  "Tiada isu terputus bekalan makanan. Kementerian telah meminta pemborong dan pengeluar menghantar bekalan ke kawasan terjejas," katanya pada pada Pelancaran Skim Harga Maksimum Musim Perayaan Krismas 2022 di sebuah pasar raya di sini.

Tambahnya, berlaku permintaan tinggi di sesetengah tempat dan dalam masa sama menunggu bekalan telur dihantar kepada peruncit.


KPT bakal bertemu KKM, bincang isu graduan perubatan berhijrah ke luar negara

KOTA TINGGI, 23 Disember- Isu graduan perubatan Malaysia bertindak mencari pekerjaan di luar negara, berpunca daripada tiada atau tidak cukup penempatan pekerjaan dalam negara.Susulan itu, Menteri Pengajian Tinggi , Datuk Seri Mohamed Khaled Nordin berkata Kementerian Pengajian Tinggi (KPT) akan mengadakan pertemuan bersama Kementerian Kesihatan (KKM) berkenaan isu tersebut.Perbincangan akan melibatkan jumlah unjuran penempatan yang boleh disediakan KKM serta jumlah graduan yang boleh disediakan KPT.Tindakan mengehadkan penempatan, boleh mencetus rasa tidak puas hati dalam kalangan pelajar yang layak mengambil jurusan perubatan."Kadang-kadang tempat itu dihadkan kerana tiada pengambilan. Ia bergantung kepada keperluan negara," katanya ketika ditemui pemberita di sini.

Selain itu, khabar mengenai graduan negara diambil bekerja di luar negara, secara tidak langsung, menggambarkan kualiti pengajaran bidang perubatan di Malaysia.KPT akan meneliti aspek pembekalan bakat kepada negara luar, yang memerlukan kepakaran.Katanya ketika mengulas kenyataan bekas Dekan Fakulti Perubatan Universiti Malaya (UM) Dr Adeeba Kamarulzaman, berhubung sekurang-kurangnya 30 graduan perubatan terbaik UM, berhijrah ke Singapura, setiap tahun.


Penyelidik berpengalaman, tapak kajian jadikan Malaysia lokasi utama penyelidikan

PUTRAJAYA, 23 Disember- Bilangan penyelidik yang berpengalaman serta kemampuan tapak kajian telah menjadikan Malaysia sebagai lokasi utama untuk penyelidikan klinikal antarabangsa. Menteri Kesihatan, Dr Zaliha Mustafa berkata ini dibuktikan menerusi perjanjian 'Clinical Research Malaysia (CRM)' yang merupakan syarikat perbadanan di bawah Kementerian Kesihatan (KKM) dengan syarikat global Syneos Health."Kerjasama ini adalah salah satu usaha berterusan CRM untuk memperkuatkan penyelidikan klinikal di negara ini"."Dengan lebih daripada 2000 penyelidikan klinikal ditaja yang dijalankan sejak 2012 di Malaysia, kolaborasi ini akan membuka peluang baru dalam meningkatkan kualiti penyelidikan klinikal dan penemuan rawatan dan ubat-ubatan tempatan baru", katanya.

Beliau berucap semasa Majlis Tandatangan antara Clinical Research Malaysia (CRM) dan Syneos Health di Putrajaya.Tambahnya, Malaysia adalah negara utama di rantau Asia Tenggara terlibat dalam bidang penyelidikan klinikal dan ia merupakan satu kejayaan yang membanggakan.Dr Zaliha turut memaklumkan Malaysia kini mempunyai dua tapak penyelidikan Fasa 1 yang telah akreditasi oleh Bahagian Regulatori Farmasi Negara dan boleh menjalankan penyelidikan "First-in-Himan".Turut hadir dalam majlis tersebut adalah Ketua Pengarah Kesihatan, Tan Sri Dr Noor Hisham Abdullah, Timbalan Ketua Setiausaha Kesihatan (Kewangan), Datuk Zamzuri Abdul Aziz dan Timbalan Ketua Setiausaha Kesihatan (Penyelidikan dan Sokongan Teknikal), Datuk Dr Muhammad Radzi Hassan.


PM tunai solat Jumaat, solat hajat di Masjid Saidina Othman Ibn Affan

(Perdana Menteri, Datuk Seri Anwar Ibrahim mengaminkan doa selepas menunaikan solat Jumaat dan solat hajat di Masjid Saidina Othman Ibn Affan, Bandar Tun Razak)

CHERAS, 23 Disember - Perdana Menteri, Datuk Seri Anwar Ibrahim hari ini hadir menunaikan solat Jumaat bersama lebih 1,000 jemaah di Masjid Saidina Othman Ibn Affan, Bandar Tun Razak, di sini hari ini.Ketibaan beliau pada pukul 1.25 tengah hari disambut Pengarah Jabatan Agama Islam Wilayah Persekutuan, Datuk Mohd Ajib Ismail dan pengurusan tertinggi masjid.Hadir sama mengiringi Perdana Menteri ialah Menteri Agama, Datuk Dr Mohd Na'im Mokhtar.Khutbah Jumaat bertajuk 'Menyubur Keinsafan Di Sebalik Musibah' disampaikan Imam Masjid Saidina Uthman Ibn Affan, Ahmad Fakhruddin yang turut memimpin solat Jumaat.

(Perdana Menteri, Datuk Seri Anwar Ibrahim menunaikan solat Jumaat bersama lebih 1,000 jemaah di Masjid Saidina Othman Ibn Affan, Bandar Tun Razak)

Sejurus itu, Anwar turut menyertai solat hajat bagi mendoakan dan memohon perlindungan Allah S.W.T daripada bencana banjir khususnya untuk negeri-negeri yang dilanda banjir ketika ini.Selesai solat, beliau sempat bersalaman dengan jemaah yang hadir sebelum bergerak meninggalkan masjid.Terdahulu, Perdana Menteri meluangkan masa untuk makan tengah hari di Medan Selera Bandar Seri Permaisuri, Cheras.Beliau sempat beramah mesra dengan para peniaga dan penduduk setempat sebelum bergerak ke masjid.


Bilik Gerakan Banjir KPT beroperasi 24 jam

KOTA TINGGI, 23 Disember- Bilik Gerakan Banjir Kementerian Pengajian Tinggi yang dibuka 18 November lalu sedia beroperasi 24 jam bagi memantau keadaan banjir di institusi terkesan.

Menterinya, Datuk Seri Mohamed Khaled Nordin turut memaklumkan sebanyak 5,404 warga Kementerian Pendidikan Tinggi (KPT) yang terjejas banjir di Kelantan dan Terengganu berada dalam keadaan baik dan selamat.

"Kita juga telah menggerakkan hampir 7,000 sukarelawan, untuk membantu.

"Manakala mereka yang terjejas banjir telah dipindahkan dan ditempatkan di dalam kampus", katanya.

Beliau berkata demikian semasa lawatan ke FELDA Air Tawar 2, Kota Tinggi, Johor.

(Menteri Pendidikan Tinggi, Datuk Seri Mohamed Khaled Nordin/BERNAMA)


94 lokasi bencana dikenal pasti di seluruh negara

TANAH MERAH, 23 Disember-  Kementerian Kerja Raya (KKR) mengenal pasti sebanyak 94 lokasi bencana yang berlaku di seluruh negara setakat ini.  Menterinya, Datuk Seri Alexander Nanta Linggi berkata daripada jumlah itu, 52 lokasi membabitkan jalan negeri dan 42 jalan persekutuan di lapan negeri iaitu Kelantan, Terengganu, Pahang, Kedah, Negeri Sembilan, Johor, Selangor dan Perak. Alexander berkata 61 lokasi melibatkan banjir manakala cerun runtuh (19 lokasi), jalan runtuh (lima lokasi), jalan mendap (enam lokasi) dan jambatan rosak atau runtuh (tiga lokasi). Pembaikan segera akan dibuat mengikut keutamaan. "Kita perlu menumpukan kawasan-kawasan yang perlu diberi keutamaan. Kementerian akan memberi perkhidmatan terbaik demi keselesaan dan keselamatan pengguna," katanya kepada pemberita selepas melakukan tinjauan ke Jambatan Kusial, di sini.Mengulas lanjut, beliau berkata jumlah kerugian akibat bencana kali ini belum diperoleh kerana pihaknya masih dalam proses mengumpul maklumat.

(Pembaikan segera akan dibuat mengikut keutamaan)

Mengenai lawatan ke Kelantan, beliau berkata pembaikan segera akan dilakukan di laluan jalan persekutuan FT003 di Seksyen 664.00 iaitu laluan Kota Bharu-Kuala Terengganu akibat ditenggelami air pada Ahad lalu melibatkan anggaran kos berjumlah RM850,000. Bagi struktur jambatan Kusial di sini pula ia tidak terjejas dan laluan jambatan dibuka kepada pengguna walaupun berlaku runtuhan dan hakisan tebing pada penutup cerucuk di bawah jambatan itu berikutan hujan lebat Ahad lalu di jalan persekutuan FT004 Seksyen 281.50 Machang - Jeli.  Orang ramai boleh menyalurkan aduan kepada Bilik Gerakan Bencana yang berfungsi sebagai 'one stop centre' bagi pengurusan maklumat kejadian bencana seperti banjir, cerun runtuh, jalan runtuh, jalan mendap dan jambatan rosak serta runtuh yang melibatkan jalan dibawah seliaan Jabatan Kerja Raya (JKR) seluruh negara.


Banjir: Tentera sedia tambah aset dan anggota ke Pantai Timur

KUALA TERENGGANU, 23 Disember- Kekuatan aset dan anggota tentera ke Pantai Timur sedia ditambah bagi menghadapi gelombang banjir seterusnya.  Tindakan itu dibuat ekoran kekerapan bencana dan situasi semasa banjir di ketiga-tiga negeri terlibat. Menteri Pertahanan, Datuk Seri Mohamad Hasan berkata penambahan anggota juga mampu membantu menyelaras aturgerak logistik. Ia merangkumi pemindahan penduduk dan penghantaran bekalan makanan dengan lebih cepat.

(Menteri Pertahanan, Datuk Seri Mohamad Hasan)

"Itu boleh diberikan pertimbangan kerana negeri-negeri di Pantai Timur memang banjir setiap tahun. Kekuatan anggota dan aset, kalau perlu ditambah boleh ditambah tetapi sebenarnya untuk kita mobilisasi aset dan anggota ini, ia tidak memakan masa. Kalau kita perlu daripada Melaka, Negeri Sembilan daripada semua kita boleh buat segera."Keperluan lebih mendesak di Terengganu untuk digunakan bagi operasi menyelamat di kawasan masing-masing", katanya semasa meninjau penduduk terjejas banjir di Banggol Peradong, Kuala Terengganu.  Ketika ini seramai 308 anggota dan 13 pegawai ditempatkan di Terengganu bagi membantu penduduk terjejas banjir.


Jalan Batang Kali-Genting dijangka dibuka kepada pengguna motosikal seminggu lagi

(Jalan Batang Kali-Genting Highlands yang ditutup berikutan tragedi tanah runtuh pada Jumaat lalu)

TANAH MERAH, 23 Disember - Laluan Batang Kali-Genting , Hulu Selangor dijangka akan buka kepada pengguna motosikal dalam tempoh seminggu lagi.  Bagaimana pun jelas Menteri Kerja Raya, Datuk Seri Alexander Nanta Linggi, laluan tersebut turut akan dibuka secara berperingkat kepada kenderaan lain apabila tiba masanya.  Ini kerana pihaknya masih perlu melakukan pemantauan secara keseluruhan di kawasan insiden.  "Pegawai-pegawai tertentu kita di kementerian dan jabatan melihat kepada pergerakan tanah itu, kita kena pastikan keselamatan, itu yang penting, kita tak nak kehilangan nyawa, kita akan benarkan mereka lah tapi kita kena buat kajian dulu, teliti dulu supaya kita dapat pastikan keselamatan bagi kita buka nanti dalam masa terdekat untuk motosikal dulu lah," kata beliau ketika ditemui media selepas melakukan tinjauan ke Jambatan Kusial, di sini, susulan berlaku runtuhan dan hakisan tebing di bawah jambatan terbabit.  Mengulas lanjut, Alexander berkata semua pihak di minta bersabar dan memberi peluang kepada pakar Jabatan Kerja Raya (JKR) melakukan kerja-kerja di kawasan insiden runtuhan bagi memastikan keselamatan kepada pengguna jalan raya.

(Menteri Kerja Raya, Datuk Seri Alexander Nanta Linggi ditemu bual media selepas melakukan tinjauan ke Jambatan Kusial di Tanah Merah, Kelantan)

Selasa lepas, Ketua Setiausaha Kementerian Kerja Raya, Datuk Wan Ahmad Uzir Wan Sulaiman berkata jalan Batang Kali-Genting Highlands ditutup selama setahun bagi kerja-kerja pemulihan cerun.  Berikutan penutupan itu, pengguna boleh menggunakan laluan alternatif iaitu jalan (B113 Jalan Batang Kali-Ulu Yam sehingga ke B23 Jalan Ulu Yam-Batu Caves) atau melalui laluan utama (FT1001 Jalan Kuala Lumpur-Ipoh).  Dalam tragedi pukul 2.42 pagi Jumaat lalu, berlaku runtuhan tanah sepanjang hampir 300 meter dan setinggi 70 meter di tapak perkhemahan itu yang terletak di Gohtong Jaya, Batang Kali, Selangor.  Sehingga kini, seramai 30 orang di sahkan meninggal dunia, 61 orang selamat dan seorang lagi mangsa belum ditemui.


PUSPAKOM saran pemandu, penunggang e-hailing lakukan pemeriksaan kenderaan

ALOR GAJAH, 23 Disember- Kira-kira 20% daripada 400 kenderaan yang diperiksa dalam tempoh sehari gagal melepasi piawaian ditetapkan di Pusat Pemeriksaan Kenderaan Berkomputer (PUSPAKOM) di Melaka.  Exco Kerja Raya, Pengangkutan, Kemudahan Awam, Infrastruktur dan Pengurusan Banjir, Datuk Rahmad Mariman berkata kegagalan sistem brek kenderaan merupakan antara faktor penyumbang banyak kenderaan tidak melepasi pemeriksaan di PUSPAKOM. "Mereka gagal disebabkan tidak bersedia ketika pemerikaan kenderaan dijalankan. Mereka yang gagal perlu membuat pemeriksaan sekali lagi," katanya kepada pemberita di PUSPAKOM di sini.

(Mereka gagal disebabkan tidak bersedia ketika pemerikaan kenderaan dijalankan)

Dalam pada itu, beliau turut mencadangkan pemandu dan penunggang e-hailing untuk turut melakukan pemeriksaan kenderaan mereka.


Dua cedera, kemalangan lima kenderaan

(Kemalangan melibatkan lima kenderaan di km 42.9 Lebuhraya KLK)

KUANTAN, 23 Disember- Dua lelaki cedera dalam kemalangan melibatkan lima kenderaan di kilometer 42.9 Lebuhraya Kuala Lumpur-Karak (KLK) dekat Bentong, tengah hari tadi.

Kemalangan yang dilaporkan berlaku kira-kira pukul 12.30 tengah hari itu melibatkan dua buah lori, dua buah kereta dan sebuah kenderaan pelbagai guna (MPV).  Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, seramai 12 anggota dari Balai Bomba dan Penyelamat (BBP) Bentong dikejarkan ke lokasi kejadian sebaik menerima panggilan kecemasan.Zulfadli berkata kedua-dua mangsa itu mengalami kecederaan ringan. Menurutnya, rawatan awal diberikan kepada mangsa yang terlibat sebelum dihantar ke Hospital Bentong untuk rawatan lanjut. Dalam pada itu, pihak konsesi Anih Berhad menerusi Facebook rasmi memaklumkan, kerja-kerja pembersihan sedang dilakukan di lokasi kemalangan dan dijangka selesai sebelum pukul 6.00 petang ini. "Setakat ini, laluan kiri dan kanan telah dibuka untuk pengguna, manakala lorong kecemasan masih ditutup. Kerjasama anda dalam merancang perjalanan amat dihargai.

"Sila pandu dengan berhati-hati dan patuhi arahan petugas dilokasi," katanya.


Jenazah bekas penyampai radio Johorfm selamat dikebumikan

KOTA TINGGI, 23 Disember- Jenazah bekas penyampai radio Johorfm, Ismail Ibrahim, 68 tahun, selamat dikebumikan di Tanah Perkuburan Islam Bandar Tenggara, di sini, pada pukul 10.50 pagi tadi.  Solat jenazah Allahyarham diadakan pada pukul 10.00 pagi, dihadiri kira - kira 50 orang jemaah di Surau An Nur, berhampiran kediaman beliau di Bandar Tenggara. Allahyarham berkhidmat bersama Johorfm sejak tahun 1980 hingga 2008, menempah nama dalam kalangan pendengar rakyat Johor, terutama di waktu pagi, menerusi segmen Segar Pagi dan Hello Johor.  Program Aksara Merdeka terbitan beliau, merupakan antara siaran yang popular ketika Bulan Kemerdekaan, melibatkan pendeklamasian sajak patriotik.  Beliau juga terlibat dengan usaha merangka program berbahasa Inggeris di Johorfm.

(Beliau juga terlibat dengan usaha merangka program berbahasa Inggeris di Johorfm)

Allahyarham menghembuskan nafas terakhir di Hospital Kluang, pada pukul 9.33 malam semalam, akibat komplikasi jantung. Allahyarham meninggalkan seorang isteri dan lima orang anak.


Sabah negeri terbaharu dilanda banjir

KUALA LUMPUR, 23 Disember- Sabah menjadi negeri terbaharu dilanda banjir termasuk tujuh negeri lain dengan merekodkan seramai 48,918 penduduk terjejas yang berlindung di 243 pusat pemindahan sementara (PPS) di seluruh negara, setakat pukul 12.00 tengah hari.Tujuh negeri lagi ialah Terengganu, Kelantan, Sarawak, Perak, Selangor, Johor dan Pahang.Menurut infografik yang dikeluarkan Portal Bencana Agensi Pengurusan Bencana Negara (NADMA), Terengganu masih mencatatkan jumlah penduduk terjejas tertinggi dengan 25,174 orang daripada 6,721 keluarga yang berlindung di 166 PPS, diikuti Kelantan dengan 23,189 orang daripada 7,320 di 64 PPS.Sementara di Sabah yang menjadi negeri terbaharu dilanda banjir mencatatkan 223 orang daripada 52 keluarga ditempatkan di dua PPS, manakala Sarawak merekodkan 180 orang daripada 43 keluarga di empat PPS.Perak pula masih membuka dua PPS yang menempatkan 58 orang daripada 16 keluarga.Sementara Selangor, Johor dan Pahang, masing-masing mencatatkan kurang 40 penduduk terjejas di setiap negeri.Selangor menempatkan 37 orang daripada 11 keluarga di dua PPS, manakala Johor dengan 34 orang daripada 11 keluarga di dua PPS dan Pahang dengan 23 orang daripada enam keluarga yang berlindung di satu PPS.


Kerajaan nafi saman, sekat media sosial individu kritik Kerajaan Perpaduan

JOHOR, 23 Disember- Dakwaan bahawa kerajaan akan menyaman dan menyekat akaun media sosial individu yang mengkritik Kerajaan Perpaduan adalah tidak benar.  Sebaliknya, Timbalan Menteri Komunikasi dan Digital, Teo Nie Ching menegaskan, bahawa tindakan dikenakan terhadap individu yang menyebarkan informasi palsu dan tidak sahih.

(Timbalan Menteri Komunikasi dan Digital, Teo Nie Ching)

Kerajaan Perpaduan juga tidak mahu ucapan atau kenyataan berbaur kebencian hingga menggugat keharmonian dikeluarkan individu, khususnya berkaitan isu 3R, iaitu bangsa, agama dan raja.  Jelasnya, Perdana Menteri, Datuk Seri Anwar Ibrahim serta barisan kabinetnya terbuka menerima kritikan membina.  "Itu adalah pesanan yang kami terima juga perlu jaga takde pihak-pihak tertentu mainkan isu 3R untuk wujudkan situasi yang kita rasa tidak seronok tapi setakat ini saya tidak nampak ada netizen yang disaman dituduh kerana mereka kritik kerajaan, itu tidak betul," kata Timbalan Menteri Komunikasi dan Digital, Teo Nie Ching, selepas diminta mengulas dakwaan kononnya mereka yang mengkritik Kerajaan Perpaduan di media sosial akan disaman dan akaun disekat.


KKD kenalpasti lokasi banjir tiada perkhidmatan telekomunikasi

JOHOR, 23 Disember- Kementerian Komunikasi dan Digital (KKD) sedang mengenalpasti lokasi-lokasi panas banjir, khususnya di kawasan pedalaman atau pulau-pulau yang masih tiada perkhidmatan telekomunikasi yang baik.  Langkah ini menurut Timbalan Menterinya, Teo Nie Ching bagi membolehkan KKD berbincang dengan syarikat telekomunikasi untuk mempercepatkan penambahbaikan liputan perkhidmatan.

(Timbalan Menteri Kementerian Komunikasi dan Digital, Teo Nie Ching ketika sidang media selepas mengadakan lawatan ke Pusat Kawalan Operasi Bencana (PKOB) Angkatan Pertahanan Awam Johor)

Bagi kawasan dilanda banjir pula, syarikat-syarikat telekomunikasi sudah menyediakan genset bagi memastikan menara telekomunikasi dapat terus beroperasi apabila bekalan elektrik dihentikan.  Manakala bagi pusat pemindahan sementara (PPS) yang padat hingga menyebabkan talian telekomunikasi terganggu, KKD menyediakan ‘Cellular on Wheels’.  "Memang pelbagai perbincangan diadakan dan saya harap kita boleh pastikan amaran disampaikan kepada warga malaysia dan komuniti tertentu dalam masa yang singkat dan dalam masa sama perkhidmatan komunikasi itu tidak tergaggu bila sesuatu tempat berlaku bencana besar,"katanya selepas mengadakan lawatan ke Pusat Kawalan Operasi Bencana (PKOB) Angkatan Pertahanan Awam Johor di Johor Bahru.  Sementara itu, setakat ini KKD tidak menerima sebarang laporan berkaitan talian telekomunikasi terputus akibat banjir di Kelantan dan Terengganu.


Pengurangan cukai taksiran kediaman di putrajaya, bukti kerajaan cakna - Cuepacs

PUTRAJAYA, 23 Disember- Keputusan kerajaan mengurangkan cukai taksiran sebanyak 30 peratus bagi semua kediaman berharga di bawah RM300,000 di sekitar pusat pentadbiran kerajaan ini, jelas menunjukkan kecaknaan terhadap permasalahan dihadapi penjawat awam.Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata ini kerana kebanyakan pemilik rumah yang memanfaatkan keputusan itu adalah daripada golongan berkenaan.

(Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat / Foto fail)

“Cuepacs amat menghargai usaha Perdana Menteri Datuk Seri Anwar Ibrahim yang begitu cakna dan dalam masa sama memberi penyelesaian segera terhadap sebarang permasalahan yang dibangkitkan terutama melibatkan isu yang dekat dengan penjawat awam dan rakyat.“Cuepacs memberikan keyakinan penuh kepada Perdana Menteri untuk melihat dan menyelesaikan permasalahan penjawat awam dan rakyat terutama dalam isu pemilikan kediaman,” katanya dalam kenyataan hari ini.Keputusan berkenaan yang berkuat kuasa mulai 1 Jan ini sehingga penilaian semula dilaksanakan  Perbadanan Putrajaya, diumumkan Perdana Menteri semalam.Dalam pada itu, Adnan berkata kongres turut mencadangkan kerajaan meneliti semua pembinaan rumah mampu milik untuk penjawat awam memandangkan banyak tanah kosong milik kerajaan terdapat di Putrajaya dan seluruh negara.Katanya Cuepacs berpandangan pembinaan perumahan khusus untuk penjawat awam harus dilaksanakan semula dan Putrajaya boleh menjadi lokasi pertama untuk projek perumahan seumpama itu.“Kami tidak meminta perumahan percuma kerana kami sanggup membeli, tetapi harga yang ditawarkan pemaju ketika ini tidak masuk akal berbanding kadar gaji semasa penjawat awam.“Bayangkan kediaman di sekitar Putrajaya rata-ratanya bermula pada harga RM400,000 dan ke atas, bagaimana penjawat awam yang kebanyakan dalam kalangan B40 dan M40 mampu membelinya,” katanya.Pada Mei 2019, kerajaan mengumumkan tiada lagi rumah khas kelompok penjawat awam dalam pelaksanaan ketetapan baharu Dasar Perumahan Mampu Milik Negara dan Standard Perumahan Kebangsaan, bagi memastikan kelestarian perhubungan dalam suatu komuniti.- BERNAMA


Melaka batal sambutan Ambang Tahun Baharu 2023

MELAKA, 23 Disember- Kerajaan negeri memutuskan untuk membatalkan sambutan malam Ambang Tahun Baharu 2023 yang sepatutnya diadakan pada 31 Dis ini di Taman Seribu Bunga.Exco Pelancongan, Warisan dan Kebudayaan negeri Datuk Muhammad Jailani Khamis berkata ia diputuskan selepas mengambil kira musibah banjir yang melanda beberapa negeri pada waktu ini.

(Exco Pelancongan, Warisan dan Kebudayaan negeri Datuk Muhammad Jailani Khamis)

"Dalam keadaan sebegini, rasanya tidak wajar untuk kita adakan sambutan tahun baharu dan ia kebetulan senada dengan keputusan kerajaan Persekutuan yang juga membatalkan penganjuran tersebut," katanya pada sidang media penganjuran Pesta Bunga Melaka 2022 di Taman Seribu Bunga, di sini hari ini.Menurutnya bagi mengantikan sambutan tersebut, pihaknya mungkin akan mengadakan doa selamat atau acara berbentuk keagamaan bagi mendoakan keselamatan rakyat Malaysia khususnya di pantai timur yang sedang berduka.Dalam pada masa sama, beliau berkata Melaka merancang untuk menghantar bantuan dari segi tenaga kerja dan kesukarelawan bagi meringankan beban mangsa banjir di negeri terlibat. -BERNAMA


Banjir di Polumpong, 25 individu terperangkap

SABAH, 23 Disember- 25 individu bersama kenderaan mereka terperangkap akibat banjir di Pusat Peranginan Polumpung, Kg. Melangkap Baru, Kota Belud, semalam.Kesemuanya dikeluarkan pasukan bomba dan ditempatkan di kawasan selamat pada jam 6pagi tadi.

(Penolong Pengarah Bahagian Operasi Negeri, Jabatan Bomba dan Penyelamat Sabah, Misran Bisara)

Menurut kenyataan Penolong Pengarah Bahagian Operasi Negeri, Jabatan Bomba dan Penyelamat Sabah, Misran Bisara, pihaknya menerima panggilan kecemasan petang semalam sebelum pasukan dari Balai Bomba dan Penyelamat Kota Belud bergegas ke lokasi. Keadaan air semakin surut namun terdapat enam kenderaan yang masih terperangkap. Operasi ditamatkan 8 pagi tadi.Sementara itu, tiga kejadian rumah roboh dilaporkan di Kota Kinabalu, Pitas dan Kudat, semalam.Tiada kemalangan jiwa direkodkan.Kejadian dilaporkan di Tanjung Aru Baru, Kota Kinabalu melibatkan dua penduduk, di Kg. Salimpodon Pitas dan di Sri Aman, Kudat. Kejadian berlaku akibat dipukul ombak dan angin kencang.


Polis cari saksi kemalangan maut

(Foto FB Polis Daerah Petaling Jaya)

PETALING JAYA, 23 Disember- Polis memohon bantuan orang ramai atau saksi kemalangan maut membabitkan penunggang motosikal di kilometer 16.2 Lebuhraya Baru Lembah Klang (NKVE), kelmarin. Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, Bahagian Siasatan dan Penguatkuasan Trafik Ibu Pejabat Polis Daerah (IPD) Petaling Jaya menerima satu laporan polis berkenaan kemalangan jalan raya membabitkan motosikal Yamaha Y15ZR pada pukul 10.28 malam, Rabu lalu.Menurutnya, siasatan mendapati mangsa merupakan lelaki tempatan berusia 19 tahun yang dipercayai hilang kawalan lalu melanggar besi pembahagi jalan."Akibat daripada itu, mangsa tercampak ke seberang jalan laluan bertentangan hala selatan dan dilanggar kenderaan yang tidak dapat dikenal pasti nombor pendaftaran atau jenis kenderaan," jelas beliau dalam satu kenyataan.Mohamad Fakhrudin berkata mangsa meninggal dunia di lokasi kejadian dan mayat dibawa ke Pusat Perubatan Universiti Malaya (PPUM) untuk bedah siasat.Ujarnya, siasatan lanjut dijalankan di bawah Seksyen 41(1) APJ 1987."Sesiapa yang melihat atau berada di tempat kejadian dimohon tampil ke balai polis berhampiran atau berhubung terus dengan Pegawai Penyiasat Trafik, Inspektor Mohamad Khairil Helmi Mohamad Isa di talian 019-3318339 bagi membantu siasatan," katanya.

(Foto FB Polis Daerah Petaling Jaya)


RM4.93 juta rampasan berjaya diperolehi KPDN Melaka

MELAKA, 23 Disember- Kementerian Perdagangan Dalam Negeri dan Kos Sara Hidup (KPDN) Melaka merekodkan 316 kes berkaitan kesalahan kepenggunaan sepanjang Januari hingga 20 Disember lalu. Exco Hal Ehwal Pengguna negeri, Ngwe Hee Sem berkata, ia hasil pemeriksaan terhadap 29,758 premis sepajang tempoh berkenaan.

(Exco Hal Ehwal Pengguna negeri, Ngwe Hee Sem)

Beliau berkata, daripada jumlah itu, sebanyak RM90,850 nilai kompaun dan RM4.93 juta rampasan berjaya diperolehi. Katanya, kesalahan tertinggi direkodkan pula adalah di bawah Akta Kawalan Harga dan Antipencatutan 2011 dengan 188 kes. Tambah Hee Sem, sejumlah RM163,000 pula diperolehi melalui kes-kes yang telah didakwa di mahkamah. "Untuk tahun 1 Januari hingga 20 Disember jumlah nilai kita kompauan RM90,850 nilai rampasan untuk tahun sampai sekarang, sebentar tadi saya sebut RM 4 juta 925,249.50 jumlah denda di mahkamah RM163,000 bagi jumlah aduan diterima 762 kes setakat ini," katanya di sini. Sebanyak 11 jenis barangan di wartakan sebagai barangan kawalan pada skim yang berlangsung semalam 5 hari bermula hari ini sehingga 27 Disember ini.


Musim perayaan, Melaka berdepan masalah kekurangan telur

PERINGGIT, 23 Disember- Melaka berdepan masalah kekurangan telur menjelang Perayaan Krismas pada Ahad ini, berikutan permintaan yang tinggi daripada pengguna. Exco Hal Ehwal Pengguna Negeri, Ngwe Hee Sem berkata, kekurangan berkenaan membabitkan telur gred C yang merekodkan banyak permintaan serta gred A dan B.

(Exco Hal Ehwal Pengguna Negeri, Ngwe Hee Sem ketika membuat tinjauan selepas melancarkan Skim Harga Maksimum Musim Perayaan (SHMMP) Krismas 2022 peringkat Negeri Melaka)

Namun katanya, isu berkenaan tidak serius dan tindakan pantas kerajaan mencari jalan penyelesaian dijangka dapat mengimbangi masalah kekurangan itu pada masa akan datang. “Melaka masih ada kekurangan tapi tidak terlalu serius, oleh kerana kita nampknya bulan ini mungkin akan nada sikit kekurangan sebab permintaan tinggi, sebab cuti sekolah cuti panjang lepas itu kita ada Perayaan Kismas juga, masa ini kita ada kurang sikit,

"Tapi tidak serius sangat, yang itu menteri sudah umum, akan import telur dari India, tapi belum sampai lagi di Malysia,”katanya selepas melancarkan Skim Harga Maksimum Musim Perayaan (SHMMP) Krismas 2022 peringkat Negeri Melaka di sebuah pusat beli belah di sini. Sebanyak 11 jenis barangan di wartakan sebagai barangan kawalan pada skim yang berlangsung semalam 5 hari bermula hari ini sehingga 27 Disember ini.


107 set bubu naga dirampas di perairan Yan

(Maritim Malaysia mengesan 107 set bubu naga di empat lokasi sepanjang perairan Yan)

KUALA KEDAH, 23 Disember- Sebanyak 107 set bubu kambang atau bubu naga dirampas dalam satu operasi khas oleh Agensi Penguatkuasaan Maritim Malaysia (Maritim Malaysia) Zon Maritim Kuala Kedah di empat lokasi sepanjang perairan Yan, Kedah, semalam Pengarahnya, Komander Maritim Noor Azreyanti Ishak berkata, empat lokasi terbabit ialah di 0.4 batu nautika hingga 0.8 batu nautika sekitar Kuala Sedaka hingga ke perairan Kuala Sala."Dalam operasi itu, anggota bot ronda Maritim Malaysia telah menemukan pelampung penanda dan pancang yang mencurigakan dipasang pada setiap bubu naga berukuran lebih kurang 10 meter panjang di beberapa lokasi," katanya dalam kenyataan.Jelas beliau, operasi dijalankan susulan aduan dan rungutan komuniti maritim."Kegiatan pemasangan bubu naga sukar dibanteras berikutan bubu naga boleh dibeli dipasaran dengan harga yang murah. "Nelayan juga diingatkan supaya mematuhi undang-undang dan tidak melanggar syarat lesen perikanan yang telah diperuntukan," katanya.Noor Azreyanti memaklumkan, kesemua rampasan dianggarkan bernilai RM12,840 itu dibawa ke Jeti Zon Maritim Kuala Kedah untuk disiasat mengikut Seksyen 11(3)(c) Akta Perikanan 1985.

(Maritim Malaysia Zon Maritim Kuala Kedah menemukan pelampung penanda dan pancangmencurigakan dipasang pada setiap bubu naga terbabit)


KUALA LUMPUR, 23 Disember- Rapid Rail giat membaik pulih fasiliti di stesen-stesen perkhidmatan LRT, MRT dan Monorel di Lembah Klang.Pembaikan yang dilaksanakan di fasiliti tersebut termasuk eskalator, masalah kebocoran, sistem pencahayaan dan lif, menurut Rapid Rail.Eskalator di 10 stesen MRT kembali beroperasi manakala proses pembaikan kebocoran di stesen telah dijalankan di 22 lokasi setelah pemantauan keberkesanan kerja baik pulih dilakukan. "Kerja membaik pulih sistem pendawaian dan penggantian mentol bermasalah di stesen-stesen pula hampir selesai, menurut kenyataan itu.Pihak Prasarana juga akan melakukan projek naik taraf fasiliti lif di monorel seperti menambah 18 unit lif dan 39 unit lif platform kerusi roda pada suku pertama tahun hadapan untuk keselesaan orang awam.

(Fasiliti stesen LRT, MRT dan Monorel giat dibaik pulih/Rapid Rail)


MBAPPE kembali jalani latihan bersama PSG

PARIS, 23 Disember- Bintang Perancis, Kylian Mbappe kembali menjalani latihan bersama Paris Saint-Germain (PSG), tiga hari selepas pasukan Les Bleus gagal mempertahankan gelaran juara Piala Dunia walaupun dia menjaringkan hatrik dalam perlawanan akhir.Pemain berusia 24 tahun itu mempamerkan kemarahan selepas Perancis tewas kepada Argentina yang diketuai rakan sepasukannya di PSG, Lionel Messi menersui penentuan sepakan penalti.Terdahulu, jarngan Mbappe berjaya mengikat kedudukan 3-3.Walaupun pemain PSG telah diberi cuti 10 hari, dia digambarkan berada di padang latihan juara Ligue 1 Perancis."Kylian Mbappe kembali menjalani latihan," twit PSG.Mbappe yang muncul penjaring terbanyak Piala Dunia Qatar dengan lapan gol tidak dijangka kembali sehingga Januari dan PSG tidak menyatakan sama ada dia boleh dipilih untuk perlawanan menentang Strasbourg pada 28 Disember.Sebelum ini dokumentari kempen Piala Dunia skuad kebangsaan Perancis menunjukkan Mbappe memberi kata-kata semangat kepada rakan sepasukannya pada waktu rehat sebelum meneruskan aksi separuh masa kedua perlawanan akhir, setelah babak pertama yang lemah menyaksikan mereka ketinggalan 0-2. -AFP

(Kylian Mbappe melepasi trofi Piala Dunia selepas menerima anugerah Kasut Emas semasa majlis trofi pada akhir perlawanan bola sepak akhir Piala Dunia Qatar 2022/AFP)


Dua warga emas maut, ATV terbabas masuk ke parit

(Anggota bomba mengeluarkan dua warga emas yang dipercayai lemas dalam paritberhampiran Jalan Kampung Seri Gambut di Pontian)

PONTIAN, 23 Disember- Dua lelaki warga emas maut selepas kenderaan jenis all-terrain vehicle (ATV) yang dinaiki mereka terbabas ke dalam parit berhampiran Jalan Kampung Seri Gambut, Pekan Nanas, di sini, malam tadi. Komander Operasi Balai Bomba dan Penyelamat Pekan Nanas, Pegawai Bomba Kanan II Hairon Nizam Zainal berkata, pihaknya menerima laporan berkaitan kejadian itu kira-kira pukul 7.06 malam.Dua jentera dengan kekuatan enam anggota dihantar ke lokasi kejadian. Setibanya di lokasi, kedua-dua mangsa berusia lingkungan 60-an itu ditemukan dalam keadaan tidak sedarkan diri dipercayai lemas. Ketika kejadian, kedua-dua mangsa iaitu penunggang dan pembonceng ATV tersebut dilaporkan sedang beriadah. Hairon berkata pihaknya memberikan rawatan awal di lokasi, namun tiada tindak balas diterima daripada mangsa.Kedua-dua mangsa kemudian disahkan meninggal dunia oleh petugas Kementerian Kesihatan (KKM) di lokasi.Mayat diserahkan kepada polis untuk tindakan lanjut dan operasi tamat kira-kira pukul 8.03 malam.

(Dua warga emas menaiki ATV terbabit sebelum terbabas ke dalam parit berhampiranJalan Kampung Seri Gambut di Pontian )


139 penduduk terjejas banjir di Sarawak

KUCHING, 23 Disember- Seramai 139 penduduk terjejas banjir di Sarawak ditempatkan di empat pusat pemindahan sementara (PPS), setakat pukul 10.00 pagi tadi.Infografik Sekretariat Jawatankuasa Pengurusan Bencana memaklumkan, Kuching mencatatkan 75 orang daripada 14 keluarga yang berlindung di PPS Dewan Kampung Bedaun.Sementara di Bau, 44 orang ditempakan di dua PPS iaitu 40 orang daripada 15 keluarga di PPS Balai Raya Kampung Jugan, manakala empat lagi daripada empat keluarga di PPS Balai Raya Kampung Opar.Di Kota Samarahan pula menempatkan 20 orang daripada empat keluarga di PPS Dewan Suarah Kota Samarahan.Menurut infofgrafik itu, empat PPS berkenaan diaktifkan susulan hujan tanpa henti sejak semalam.


Banjir Pahang: Jumlah penduduk di PPS kekal 23 orang

KUANTAN, 23 Disember- Situasi banjir di Pahang masih tidak berubah.  Jumlah penduduk terjejas kekal 23 orang daripada 6 keluarga, setakat jam 11.00 pagi tadi.Menurut Sekretariat Jawatankuasa Pengurusan Bencana Negeri Pahang, mereka masih ditempatkan di pusat pemindahan sementara (PPS) Sekolah Kebangsaan Sungai Ular, yang dibuka di daerah Kuantan.  Sementara itu, Jabatan Meteorologi Malaysia (MetMalaysia) telah menamatkan semua Amaran Hujan Berterusan bagi negeri Pahang.  Cuaca di negeri itu dijangka bertambah baik.

(Jumlah penduduk terjejas banjir kekal dengan 23 orang)


Pelabur Hong Kong cadang bina taman tema ala ketenteraan di Melaka

BANDARAYA MELAKA, 23 Disember- Sebuah syarikat pelaburan dari Hong Kong bercadang membina taman tema ala ketenteraan melibatkan nilai pelaburan kira-kira RM200 juta di Klebang, Melaka tahun hadapan.  Exco Perindustrian, Pelaburan dan Pembangunan Usahawan negeri Melaka, Datuk Seri Ab Rauf Yusoh berkata cadangan itu telah dikemukakan wakil syarikat berkenaan kepada pihaknya.Ab Rauf berkata perkara itu akan dibawa kepada Unit Perancang Ekonomi Negeri (UPEN) dan agensi terlibat untuk penilaian selanjutnya. Ujarnya, projek berkenaan dijangka bakal memberi nilai tambah pada produk pelancongan di Melaka, sekali gus menarik lebih ramai pelancong ke negeri itu pada masa hadapan.  "Ini baru cadangan, bukan satu projek yang sudah disahkan. Namun saya kira taman tema itu satu nilai tambah kepada industri pelancongan Melaka, sekiranya ia berjaya dibangunkan.

"Ia satu konsep yang menarik dan saya amat tertarik," katanya dalam sidang media selepas Majlis Ramah Mesra Perbadanan Pembangunan Sungai dan Pantai Melaka (PPSPM) di sini.Dalam perkembangan lain, beliau berkata, kerajaan negeri memberi fokus untuk menarik pelancong berkelas premium khususnya dari negara seperti Dubai dan China menerusi lebih banyak pembukaan hotel mewah bertaraf lima bintang di Melaka pada tahun hadapan.


800,000 pelancong disasar berkunjung ke Melaka River Cruise

(Melaka River Cruise buka laluan baharu di Pengkalan Rama)

BANDARAYA MELAKA, 23 Disember- Seramai 800,000 pelancong disasarkan berkunjung ke Melaka River Cruise (MRC) yang memperkenalkan pelbagai tarikan baharu, tahun hadapan. Ketua Pegawai Eksekutif Perbadanan Pembangunan Sungai dan Pantai Melaka (PPSPM), Datuk Murad Husin berkata, sasaran berkenaan mampu dicapai menerusi pembukaan laluan baharu bermula di Pengkalan Rama hingga ke laluan Batu Hampar.Pengunjung yang menaiki MRC juga berpeluang untuk masuk ke Taman Tema Sigua.Taman Tema Air, Melaka Pirate Park di Jalan Tun Ali di sini dijenamakan semula sebagai Taman Sigua sebagai salah satu lokasi pelancongan di negeri Melaka."Kami sentiasa melakukan penambahbaikan dalam industri pelancongan river cruise (pelayaran sungai) dengan menyediakan kemudahan-kemudahan yang terbaik."Muara di Jeti Taman Rempah juga sedang ditambah baik untuk keselesaan pelancong."Insya Allah, satu lagi jeti yang besar akan mula beroperasi tahun hadapan di Pengakalan Rama yang sekarang ini kami panggil Jeti River Information Center (RIC) yang bakal menjadi stesen utama nanti," katanya dalam sidang media selepas Majlis Ramah Mesra dan Hi-Tea bersama Penggiat Industri Koporat Perhotelan dan Media negeri Melaka di sini.Tambah Murah, kehadiran pelancong ke Melaka menerusi pelbagai produk pelancongan dapat memberi kesan positif kepada ekonomi negeri.Mengulas lanjut, PPSPM mencapai sasaran tahun ini dengan kehadiran seramai 730,000 pengunjung iaitu 120 peratus daripada sasaran asal iaitu 700,000 pengunjung.


Bekas penyampai radio JohorFM meninggal dunia

KOTA TINGGI, 23 Disember- Bekas penyampai radio JohorFM, Ismail Ibrahim meninggal dunia pada usia 63 tahun akibat komplikasi jantung, malam tadi.Allahyarham yang juga Penerbit Rancangan Jabatan Penyiaran Johor menghembuskan nafas terakhir di Hospital Kluang pada pukul 9.33 malam.Pemergian Allahyarham dimaklumkan oleh anak keduanya, Mohd Afif Ismail.Mohd Afif berkata, bapanya dimasukkan ke hospital berkenaan sejak 19 Disember lalu untuk menerima rawatan.Allahyarham yang berkhidmat dengan Radio Televisyen Malaysia (RTM) sejak tahun 80-an hingga 2008 itu meninggalkan seorang isteri, Musalmah Yusoff dan lima orang anak.Jenazah dijangka akan dikebumi di Tanah Perkuburan Islam Bandar Tenggara, di sini, kira-kira pukul 10.00 pagi.


50,861 penduduk terjejas banjir di tujuh negeri

KUALA LUMPUR, 23 Disember- Seramai 50,861 penduduk terjejas banjir direkod masih berlindung di 266 pusat pemindahan sementara (PPS) susulan banjir yang melanda tujuh negeri.Angka terkini membabitkan 14,635 keluarga itu direkodkan sehingga jam 6 pagi ini, dengan Terengganu masih mencatatkan jumlah penduduk terjejas paling ramai.Berdasarkan Portal Bencana Agensi Pengurusan Bencana Negara (NADMA), sehingga pagi ini, 25,895 orang daripada 6,844 keluarga direkodkan di Terengganu yang berlindung di 181 PPS yang dibuka, diikuti Kelantan dengan 24,690 orang daripada 7,709 keluarga di 75 PPS.Baki lima lagi negeri yang terjejas banjir ialah Sarawak dengan 104 orang daripada 28 keluarga di tiga PPS, diikuti Selangor dengan 57 orang daripada 18 keluarga di dua PPS dan Perak dengan 46 orang daripada 16 keluarga di satu PPS, serta Johor dengan 46 mangsa daripada 14 keluarga di dua PPS. "Sarawak merupakan negeri terbaharu merekodkan situasi banjir dengan pemindahan penduduk dari daerah Kuching ke PPS bermula pukul 4.00 pagi tadi," katanya.Sementara di Pahang, dua PPS dibuka dan membabitkan 23 orang daripada enam keluarga.


Mesir ucap takziah tragedi tanah runtuh

KUALA LUMPUR, 23 Disember-Kerajaan Mesir menzahirkan ucapan takziah kepada Malaysia atas kejadian tanah runtuh di tapak perkhemahan Fathers' Organic Farm, Gohtong Jaya, di Batang Kali, Selangor pada Jumaat lalu, yang menyebabkan ramai terkorban.Kementerian Luar Mesir dalam satu kenyataan hari ini berkata, Kerajaan Mesir menzahirkan setulus-tulus ucapan takziah kepada Malaysia dan turut berduka atas tragedi tanah runtuh yang mengorbankan berpuluh-puluh mangsa dan mencederakan ramai orang.

(Waris mangsa di Hospital Selayang bagi pengecaman mayat / FOTO RTM)

Kenyataan itu juga menyampaikan ucapan takziah kerajaan Mesir kepada waris mangsa yang terkorban dan berharap mangsa yang cedera akan diberikan kesembuhan segera.Tragedi tanah runtuh pada jam 2.42 pagi 16 Disember di tapak perkhemahan itu setakat ini menyaksikan 61 orang selamat, 30 terkorban dan seorang lagi masih hilang daripada keseluruhan 92 mangsa.


Ahmad Azfar tampil juara Tilawah di Algeria

SEPANG, 23 Disember-Qari cilik dari Melaka, Ahmad Azfar Azraie berjaya mengharumkan nama Malaysia setelah menjuarai pertandingan Musabaqah Mazamir Dawud peringkat antarabangsa di Algeria.

Menurut bapanya, Azraie Abdul Hak, ini adalah penyertaan kedua Azfar setelah menjadi naib juara pertandingan tilawah al-Quran Antarabangsa Qatar pada 19 Mac yang lalu. "Tilawah kita biasa pagi bagi ayat, malam bertanding tapi kalau macam disana, malam ayat pagi esok tu bertanding kemudian selepas bertanding semua habis semua bila layak je malam tu juga dia akan bagi ayat, jadi program bagi saya, sangat padat", katanya kepada media.

(Qari cilik dari Melaka, Ahmad Azfar Azraie bersama ibunya sejurus selepas tiba di Lapangan Terbang KLIA /FOTO www.facebook.com/MyJAKIMmalaysia)

Qari berusia 10 tahun itu memenangi kategori kanak-kanak bawah 15 tahun dalam pertandingan Musabaqah Mazamir Dawud yang akan bersiaran pada bulan Ramadhan nanti di saluran televisyen Al-Shorouk di Algeria.Azfar yang ditemui di KLIA selepas tiba dari Algeria juga pernah memenangi Ihtifal Kelas Al-Quran dan Fardu Ain Kebangsaan 2022 di bawah anjuran Lembaga Penasihat Pendidikan Agama Islam Jabatan Kemajuan Islam Malaysia (JAKIM) pada Julai lalu. Mazamir Daoud yang juga bermaksud suara lantunan indah Nabi Daud, merupakan acara tahunan dan turut disiarkan secara langsung melalui saluran televisyen satelit Al-Shorouk.Ia ke udara sejak 2014 sebagai program mingguan sebelum dijadikan acara pertandingan bertaraf antarabangsa untuk remaja dari seluruh dunia oleh penerbitnya, Rizwan Hussein.


Jasad empat sekeluarga mangsa tanah runtuh disemadi di Jasin

JASIN, 22 Disember-Suasana sedih menyelubungi sebuah keluarga di Taman Machap Indah, Machap Baru dekat sini hari ini selepas menerima mayat tiga daripada empat ahli keluarga yang maut dalam tragedi tanah runtuh di tapak perkhemahan Father’s Organic Farm di Batang Kali, Selangor baru-baru ini.Jasad empat beranak Lai Chee Sam dan isteri, Lai See Tin serta dua anak mereka Jonas Lai Ze Kai, 2 tahun dan Giselle Lai Yu Xi, 6 tahun, tiba di Taman Machap Indah, Alor Gajah, petang tadi.Mendiang diberi penghormatan terakhir di kediaman waris sebelum upacara pembakaran pada 27 Disember nanti.

(Jasad empat beranak yang terkorban dalam insiden tanah runtuh Batang Kali tiba di Taman Machap Indah/ FOTO RTM)

Bagaimanapun, menurut Ketua Kampung Machap Baru, Micheal Tai, berdasarkan maklumat daripada waris, mayat Giselle sudah dibakar mengikut upacara ditetapkan di Tanah Perkuburan Kesang, Jasin, semalam.Setakat hari ini, 30 mangsa disahkan terkorban dan satu masih hilang, manakala 61 mangsa berjaya diselamatkan.Sementara itu, Polis mengesahkan 92 mangsa terlibat dalam tragedi di tapak perkhemahan, Father's Organic Farm.Menurut Ketua Polis Selangor, Datuk Arjunaidi Mohamed jumlah mangsa yang dilaporkan seramai 94 orang sebelum ini, adalah berdasarkan rekod pendaftaran di pusat perkhemahan.Bagaimanapun, berlaku pertindihan dua nama dalam senarai tersebut.


JBPM pahang sedia beri bantuan pasca banjir

KUANTAN, 22 Disember- Jabatan Bomba dan Penyelamat Malaysia (JBPM) Pahang bersedia membantu penduduk terjejas banjir untuk kerja-kerja pembersihan kediaman, sebagai bantuan pasca banjir.  Pengarah JBPM Pahang Datuk Dr Wan Mohammad Zaidi Wan Isa berkata, arahan berkaitan perkara itu juga telah dikeluarkan kepada semua balai bomba di negeri terbabit. Menurutnya, penduduk terjejas banjir di negeri itu boleh memaklumkan kepada balai bomba berhampiran jika memerlukan bantuan membersihkan kediaman mereka. "Kalau kita tengok pada tahun ini di Pahang banjir yang berlaku tidak menyeluruh. ada kawasan-kawasan tertentu yang berlaku banjir, tidak seperti tahun sebelumnya."Bagi pertolongan pasca banjir, ia akan dilakukan selepas tiada lagi kenaikan berlaku," katanya selepas menyampaikan sumbangan kepada penduduk terjejas di Chendor.Pengarah Jabatan Kebajikan Masyarakat (JKM) Pahang, Datuk Zulkhairi Zainol Abidin turut hadir pada majlis itu. Beliau berkata, pihaknya tidak menghantar pegawai dan anggota bagi membantu operasi memindahkan penduduk terjejas banjir di negeri jiran kerana memberi tumpuan kepada persiapan banjir di Pahang.  Bagaimanapun, Bomba Pahang akan menghulurkan bantuan pasca banjir dalam operasi membersihkan kediaman penduduk di negeri terbabit.


103 lokasi kejadian bencana di seluruh negara

KUALA LUMPUR, 22 Disember - Sebanyak 103 lokasi kejadian bencana dilaporkan seluruh negara melibatkan 71 lokasi terkesan banjir, 19 lokasi cerun runtuh, tiga lokasi jalan runtuh, enam jalan mendap dan empat lokasi kejadian jambatan rosak atau runtuh, setakat pukul 2.00 petang hari ini.Agensi Pengurusan Bencana Negara (NADMA) dalam satu kenyataan berkata, sebanyak empat lokasi kejadian masing-masing dilapor di Kedah dan Negeri Sembilan, satu masing-masing di Perak dan Selangor, tiga diJohor, lima di Pahang, 27 di Kelantan serta 58 lokasi di Terengganu.Kesemua lokasi kejadian seperti dilaporkan Jabatan Kerja Raya ini melibatkan 44 Jalan Persekutuan dan 59 jalan negeri, menurut agensi itu.Mengenai situasi banjir seluruh negara, lima negeri terkesan iaitu Perak, Kelantan, Terengganu, Pahang dan Johor merekodkan penurunan sedikit jumlah mangsa kepada 58,054 di 316 pusat pemindahan sementara (PPS) petang ini daripada 72,510 mangsa di 418 PPS petang semalam.Setakat petang tadi, Jabatan Pengairan dan Saliran (JPS) melaporkan terdapat empat sungai di Kelantan yang mencatat bacaan air di tahap bahaya iaitu Sungai (Sg) Lebir di Kampung (Kg) Tualang, Kuala Krai; Sg Golok di Kg Jenob, Tanah Merah; Sg Golok di Kuala Jambu, Tumpat dan Sg Golok di Rantau Panjang, Pasir Mas.Manakala keadaan sama dicatat tiga sungai di Terengganu membabitkan Sg Dungun di Jambatan Jerangau, Dungun; Sg Kemaman di Rumah Pam Paya Paman, Kemaman dan Sg Nerus di Kg Jeram, Kuala Nerus.

JPS melalui Pusat Ramalan dan Amaran Banjir (PRABN) telah mengemas kini notis kesiapsiagaan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlaku banjir kilat bagi tempoh 24 jam.Lokasi titik panas yang disenaraikan melibatkan 12 daerah di enam negeri iaitu Kota Tinggi, Muar, Mersing di Johor; Kuantan, Maran, Pekan (Pahang); Bagan Datuk, Hilir Perak (Perak); Klang (Selangor); Marang, Kuala Terengganu (Terengganu); dan Tuaran (Sabah).Mengenai penyelarasan Pusat Kawalan Operasi Bencana (PKOB) Pusat, NADMA memaklumkan semua PKOB di negeri terjejas banjir telah diminta menentukan keperluan segera bagi kawasan yang terlibat untuk diuar-uarkan kepada badan bukan kerajaan yang sedia membantu.